Муаллиф: Ғайбуллаев О\nШўро – Совет ҳукумати (совет) нинг ХХ асрнинг 20-40 йилларигача ўзбек ва бошқа туркий тилларда ишлатилган номи. Кейинчалик Афғонистон ва бошқа Шарқ мамлакатлари халқлари ҳам совет ҳокимиятига нисбатан бу сўзни қўллаган. 1990 йиллар охирида ўзбек тилидаяна қўлланила бошлади.\nҲар бир ижтимоий-сиёсий ва тарихий бирлик вакиллари қанча ўзларининг сиёсий, ҳуқуқий, маънавий ва миллий ўзлиги ва ижтимоий ҳаётни теранроқ ва атрофлича англай борсалар, шунча уларнинг сиёсий, ҳуқуқий, маънавий ва миллий онги ҳам ўсиб боради. Бу ҳолда улар ўзларининг мақсад ва манфаатларини ҳам теранроқ ва атрофлича англай бошлайдилар. Уларнинг онгидаги бундай ижобий ўзгаришлар, ўз навбатида уларнинг ғоя ва мафкураларининг ривож топишига олиб келади, чунки улар энди ўзларининг ғоя ва мафкураларида ўз мақсад ва манфаатларини тўлароқ ва яққолроқ ифода этишга эришадилар.\nЖамиятнинг тараққий этиши авваламбор унинг иқтисодий, сиёсий, ҳуқуқий ва маданий-маънавий юксалишига боғлиқ бўлади. Бу юксалишлар албатта жамиятдаги ижтимоий-сиёсий қатлам, миллат ва элатлар вакиллари мақсад ва манфаатларининг ўзгариши ва юксалишига олиб келади. Энди бу бирлик вакиллари ўз олдига улканроқ вазифалар қўядилар. Ушбу ўзгаришлар албатта жамиятдаги мавжуд ғоя ва мафкураларнинг ўзгариши ва юксалишига олиб келади.\nЖамиятдаги қайси бир ижтимоий-сиёсий қатлам ёки этник гуруҳвакилларининг онги қанча кўпроқ умуминсоний маънавий қадриятлар ва жаҳон миқёсида эришилган фанютуқларини ўзида мужассам этса, шунча ушбу жамият аъзоларининг борлиқни тушуниш даражаси ҳам анча ошади ва бу даража асосида улар ўз мақсад ва манфаатларини ҳам тўғрироқ ва теранроқ англай бошлайдилар.\nҲар қандай мафкура қанча ҳақиқатга яқинроқ бўлса, у шунча ривож топган бўлади ва унинг ҳаётийлиги ва амалга ошиш имкониятлари ҳам анча ошади.\nИнсоният тарихида шундай мафкуралар амал қилганки, улар ҳақиқатдан анча узоқда бўлган. Масалан, коммунистик мафкура бўйича, худо мавжуд эмас, коммунистик жамиятда миллатлар йўқ бўлиб кетади ва жамият аъзолари ўз эҳтиёжларидан келиб чиққан ҳолда, мавжуд мол-мулк, ноз-неъмат ва бойликлардан истаганича фойдаланиши мумкин бўлади ва ҳоказолар. Бундай ғояларга асосланган мафкуранинг қанчалик ҳақиқатдан узоқ эканлигини, собиқсоветлар давлатининг фожиали хотимаси яққол кўрсатди.\nЖамиятнинг иқтисодий, сиёсий, ҳуқуқий, маданий-маънавий ва бошқа турдаги юксалишлари муқаррар равишда унинг иқтисодий, ижтимоий-сиёсий тизими ва структурасини ҳам ўзгартириб юборади. Жамиятдаги бундай ўзгаришлар, унда янги ижтимоий-сиёсий, турли тарихий бирликларнинг мақсадлари ва манфаатларини ифодаловчи юксалган ғоя ва мафкураларни ҳам вужудга келтиради\nБу фикрлардан келиб чиқиб шуни аниқ айтиш мумкинки, бугунги кунда тобора кескинлашиб кетаётган глобал жараёнларни сусайтириш ва йўққилиш учун, жаҳон тараққийпарвар кучлари тезроқ умуминсоний ғоя ва мафкуранинг юксалиши ва амал қилишига ўз эътиборини кучайтириши зарур.\nМаълумки, фақат ҳар тарафлама ривожланган мамлакатдагина барча ижтимоий-сиёсий кучлар ва этник бирликларининг вакиллари тинч-тотув бўлиб, фаровон ҳаёт кечиришлари мумкин бўлади. Ҳозир ҳам ер юзида бундай мамлакатларнинг сони унча кўп эмас. Бундай мамлакатларда турли ижтимоий-сиёсий куч ва этник бирликларнинг ҳар бири ўзига хос ғоя ва мафкурага эга бўлсада, бироқ уларда бутун халқни бирлаштирувчи ва жамиятни юксакликка етакловчи ягона ғоя ва мафкура ҳам мавжуддир. Масалан, Япония давлатида ҳукмрон бўлган шундай мафкуранинг айрим ғоялари қуйидагилардан иборат, яъни «миллий давлатчилик тизими» (кокутай), «фуқаролик бурчи», «япон руҳи», «тадбиркорлик», «умуммиллийлик», «фидойилик», «ватанпарварлик», «патернализм», «жамоага садоқат», «модернизация» ва бошқалар<1.>Ҳозир Ўзбекистон Республикаси айни шундай бир тарихий даврнибосиб ўтмоқдаки, унинг мустақиллиги янада мустаҳкамланиши ва у буюк келажак сари тобора тезроқ тараққий этиб бориши учун, ундаги барча ижтимоий-сиёсий қатлам ва этник бирлик вакиллари миллий ғояси ва мафкурасини ўз онги ва қалбига жо этиб, шунга мувофиқ амал қилиб яшаши зарур.\nҚадимдан бери инсоният тарихида амал қилиб келган ва ҳозир ҳам айрим давлатлараро муносабатларда ёки бир давлат доирасида учраб турмоқда. Уларда авваламбор, бир ҳукмрон миллат бошқа миллатларни таъқиб ва қувғин қилиши, эзиши ва уларга жабр-зулм ўтказиши, уларга нисбатан жамиятда миллий нафрат уйғотиши, кам сонли миллатлар йўққилиниб юборилиши ва ҳоказолар кўзда тутилган бўлади. Бундай мафкуравий кўринишларда бир миллатнинг бошқа миллатларга нисбатан устунлиги, буюклиги тарғиб қилинади. Президент Ислом Каримоз бундай мафкура собиқ советлар давлатида ҳам амал қилганини шундай ифодалайди: “ … ўлкамиз узоқ вақт давомида ҳукмрон шовинистик ва агрессив миллатчилик ғояларининг бутун жафоларини тортиб келди”Буюк давлатчилик шовинизми мафкураси бўйича, бир миллат бошқа миллатлар устидан ўзининг сиёсий, иқтисодий, ҳуқуқий, маданий, маънавий ва бошқа ҳукмронлигини ўрнатиши мумкин. Бундай мафкура собиқ советлар давлатида амал қилгани бунга ёрқин мисол бўла олади. Буюк давлатчилик шовинизми мафкураси Ўзбекистонда коммунистик ва совет мафкураси билан чамбарчас қўшилишиб, биргалиқда амал қилган эди. Ҳозирги кунда бу мафкуралар пансоветизм деб номланиб, собиқ советлар республикаларида тарқатилмоқда. Пансоветизм мафкурасида, собиқ советлар давлати даврида одамлар бир мунча яхши яшаганлиги ва иқтисодий тенглиги, турли саноат ва қишлоқ хўжалиги маҳсулотлари маълум даражада арзон бўлганлиги, ўқиш ва даволанишнинг бепуллиги, ўғрилик, наркомания ва бошқа жиноятларнинг камлиги каби омилва жараёнлар бўрттирилиб кўрсатилади. Пансоветизм мафкурасининг мақсадисобиқ советлар давлатини тиклаш ёки мустақил давлатларда беқарорликни келтириб чиқаришдан иборатдир.\nСобиқ советлар давлати даврида халқимизнинг онгига коммунистик ғоялар анча сингдирилган эди. ХХ асрнинг 90-йиллари бошида халқимиз мустақилликка эришгач, биз бу ғоялардан очикдан-очиқ воз кечганимиз билан, тезда уларнинг ўрнини тўлалигича миллий ғоя ва мафкурамиз эгаллай олмади. Бундай мафкуравий вазиятдан ҳам, ташқи сиёсий кучлар, фурсатни бой бермасдан, фойдаланиб қолишга киришиб кетдилар. Уларнинг уринишлари беҳуда кетмади. Масалан, ёшларимизнинг бир қисми миллий урф-одатларимизга бефарққарайдиган бўлиб қолдилар, наркотик моддалар истеъмол қилувчиларнинг сони кўпайди, жамоада сўкиниш, оилага юзаки қараш, ўз вақтида оила қурмаслик, ёлғон гапириш, алдаш, бошқаларга зўравонлик ўтказиш, бадиий китобларни кам ўқиш, яхши ўқимаслик, чет мамлакатларга кетиб қолиш, ўғирлик қилиш ва бошқа иллат ва қусурлар анча кўпайди. Коммунистик ғоя жамиятнинг барча сохаларига чуқур сингдирилди.\nКоммунистик (лотинча соmmunis - умумий, ялпи) мафкураси ҳам сохта ғояларга асосланган мустабидчилик мафкураларининг бир кўринишидир. Бу мафкурага XIX асрда яшаб ўтган немис файласуфлари К. Маркс ва Ф. Энгельс асос солган эди. Бир кўринишда, бу мафкурада байналминаллик ғоялари қабул қилинган бўлсада, бироқ унда халқларнинг миллий ўзлиги, миллий ғурури ва умуман олганда, ҳар бир миллатга хос бўлган унинг маданий-маънавий хусусиятлари камситилади ва уларнинг йўқ бўлиб кетиши кўзда тутилади.\nБу сохта ва ўта баттол мафкура тарафдорлари, ўзларининг ёвуз мақсад-муддаоларига эришиш йўлида, уни барча жамият аъзоларининг онги ва қалбига турли усуллар билан сингдиришга ва марксистик ғояларига асосланган дунёқарашни бутун давлат миқёсида якка-ягона ҳукмрон мафкуравий асос бўлиб қолишига жон-жаҳди билан интиладилар. Давлат таянчига айланган бундай мутлақлаштирилган яккаҳоким мафкура ҳукмронлик қилган жамиятда бошқа барча мафкуравий кўринишлар қораланади, сўз ва шахс эркинлиги таъқиқланади, жамият давлатлашади, яъни мустақил бўлган жамоат ташкилотлари ва нодавлат тузилмалари йўқотилади, марказий ва маҳаллий ҳокимият қонун билан чекланмайдиган ва аслида қонунга бўйсунмайдиган кучга айланади. Шу билан бирга, қабул қилинган ҳуқуқий қонунларнинг роли (мақоми) камситилади, шунинг учун ҳам жамиятнинг барча жабҳаларида зўравонлик ҳукм сура бошлайди, инсонларнинг эркинлиги ва ҳар қандай миллийликнинг кўринишлари поймол қилинади,марказий ва жойлардаги ҳокимият битта сиёсий партия қўлига ўтиб қолади ва бошқа мафкуравий ғояларга асосланган партиялар мутлақо таъқиқланади.\nМаълумки, ўзбек халқи мустақилликка эришмасдан олдин, етмиш йилдан ҳам кўпроқ вақт давомида шундай сиёсий ва мафкуравий зўравонликларга асосланган жамиятда яшаб келди, шу сабабли у беҳисоб моддий ва маънавий зарар кўрди, не-не азоб-уқубатларни бошдан кечирди, халқимизнинг қанчадан-қанча асл фарзандлари маҳв ва қатағон этилди. Президент Ислом Каримов бу қаттол тузум ва ҳалқимизга етказилган мафкуравий зўравонликлар тўғрисида шундай фикр билдиради: «Биз зўравонликка, коммунистик ақидапарастликка асосланган етмиш йиллик даврни бошимиздан кечирдик» ва «....бу тизимнинг ягона мақсади-шу режимга керак бўлган мафкурани кишилар онгига зўрлик билан сингдириш эди»Бундай мафкурани ўзига қурол қилиб олган манфур кучлар ҳеч бир халқнинг манфаати, бахт-саодати, жамиятнинг ривож топиши тўғрисида қайғурмайдилар.\nБошқа бузғунчилик ғояси ва мафкуралар тарафдорларига нисбатан ҳам шунга ўхшаш сўзларни қўллаш мумкин. Масалан, Ўзбекистонда маълум файласуф М. Нурматовнинг фикрича : «...қизил мафкурада имон, инсоф, диёнат, андиша, ҳамият сингари тушунчалар мутлақо йўқ эди»Айтиш мумкинки, бундай ғайриинсоний ғоя ва мафкуралар жамият тараққиётига ҳам бавосита ва ҳам бевосита салбий таъсир ўтказиши мумкин.\n1. Бузғунчилик ғоя ва мафкураларининг жамият ривожига бевосита салбий таъсир қилганини Афғонистон давлати мисолида яққол кўришимиз мумкин. Маълумки, сўнгги ўттиз йилдан ҳам кўпроқ вақт мобайнида, бу давлатда қонли воқеалар тинимсиз давом этиб келмоқдаАввало, собиқ советлар давлати раҳбарияти мустабидчилик «қизил» мафкурага асосланиб ушбу давлатни очиқдан-очиқ истило қилишга киришган эди. Бошқа буюк давлатлар, ўзларининг манфаатларидан келиб чиқиб, бунга йўл қўймадилар. Собиқ Иттифоқжангчилари Афғонистондан мажбуран чиқиб кетиши биланоқ, у ерда бир неча давлатларнинг манфаатларини ифодаловчи мафкуралар кураши бошланиб кетди. Бу курашлар натижасида, Афғонистонда диний ақидапарастлик мафкурасига асосланган «Толибон» ҳаракати ва «Ал Қоида» каби халқаро террористик ва диний экстремистик кучлар ўрнашиб олдилар. Бу кучлар Афғонистонни халқаро терроризм ва кўп миқдорда наркотик моддалари ишлаб чиқариладиган марказга айлантирдилар. Шу билан бирга, Афғонистон дунё миқёсида жаҳолатпарастлик, зўравонлик ва қонунсизлик энг авжга чиққан мамлакатга ҳам айланиб қолган эди. Масалан, кейинги йилларда бу давлатда аёлларнинг маърифий-маданий фаолияти деярли таъқиқланди, майда миллатлар таъқиб ва қатағон қилинди, буддавийлик динига мансуб бўлганқадимий ёдгорликлар йўққилинди, фан ва маърифат ўчоқлари сўндирилди, мактаблар хонавайрон этилди ва ҳоказо. Бундай шароитда, жамиятнинг ривожланиши тўғрисида эмас, балки унинг анча орқага тисарилганлиги тўғрисида гапириш ўринли бўлади.\n2. Собиқ советлар империяси даврида коммунистик мафкура, мамлакатимиз ривожига кўпроқ бевосита эмас, балки бавосита салбий таъсир кўрсатган эди. «Қизил» мафкуранинг асосий мақсади миллатимизни мафкуравий жиҳатдан тобе қилиш ва шу билан миллатимизни пароканда этиш, ўзининг миллий тарихий хотирасидан, миллий онги ва миллий ғоялари - ўзлигидан жудо қилишдан иборат эди. Одатда, ўзлигидан жудо бўлган миллат оломонга айланиб, албатта бошқа миллатларнинг ихтиёрий хизматкорига айланади. Сир эмас, ўша даврда, халқимизнинг маълум қисми шундай манқуртларга айланиб қолган ҳам эди. Масалан, ҳозиргача ҳам айрим ўзбек оила аъзолари бир-бири билан, она тилини билмаганлиги туфайли, факат рус тилида гаплашадилар. Ўрта ҳисобда ўттиз-қирқ ёшли айрим ўзбек ўғил-қизлари ўзбек тилини билмайдилар ва хусусан, Алишер Навоий асарларини муттасил ўқиб бориб, улардан баҳраманд бўлаётган фуқароларимизнинг камлиги ҳам ҳаммага маълум ва ҳоказо.\nЮқорида айтганимиздек, халқимиз етмиш йилдан ҳам кўпроқ вақт давомида мустамлака шароитида «қизил» мафкура тазйиқи остида яшаб келди. Айтиш мумкинки, хақиқатан ҳам халқимиз шу даврда ўзининг тақдири ва ихтиёрини мажбуран унга ёт бўлган кучларга бериб қўйган эди. Шу йиллар давомида, халқимиз ўзининг миллий онги ва миллий мафкурасини унита бошлади ва шунинг учун ҳам, бир ҳисобда, жамиятимизнинг ривожи секин кечган эди. Алқисса, халқимиз мустақилликка эришганидан бери ўзининг бой маданий-маънавий қадриятларига таяниб, тобора ўзлигини теран англаб, миллий ғоя ва миллий мафкура унинг эътиқодини эгаллаб бориши натижасида, жамиятимизнинг ривожи кундан-кунга тезлашиб бориши кузатилмоқда.\nДарҳақиқат, табиатнинг ҳар бир гўша, жой ва қисмида, албатта доимо нимадир мавжуд бўлишлигини рад этиб бўлмайдиган далилдир. Бироқ, жамиятда айрим ижтимоий-сиёсий ва маънавий вазиятлар вужудга келган даврда, одамларнинг онгида мафкуравий бўшлиқ келиб чиқиши кузатилади. Ҳар қандай жамиятнинг тарихий тараққиёти даврида шундай сиёсий, маънавий-маданий ва бошқа ўзгаришлар содир бўлиши мумкинки, айни шу ўзгаришлар туфайли, одамлар ўзларининг уларга ҳеч ҳам маъқул бўлмай қолган ёки маъқул бўлмаган мафкуравий қарашларини рад этиб, ўрнига янги шароит билан боғлиқ бўлган мафкурани ўзлаштириб олишга улгуролмаслиги мумкин. Мана шундай ҳолат Ўзбекистонда 1990 йилнинг бошида вужудга келган эди. Бунинг асосий сабаби - собиқ советлар давлати даврида халқимизнинг миллий руҳи ва маънавий эҳтиёжларига ёт бўлган, 70 йилдан ҳам кўпроқ вақт давомида жамиятимизда зўрлик ва ёлғон-яшиқ билан амалга оширилган коммунистик ва советлар мафкураси, XX асрнинг 80-чи йилларида таназзулга юз тутиб ўз умрини ўтаб бўлганлигидир.\nБўшлиқ соҳасида, жамият табиатдан шу билан фарққиладики, табиатда қандай туб ўзгаришлар ва ларзалар бўлиб ўтмасин, бари бир унинг катта ёки кичик қисмида ҳеч қандай бўшлиқҳосил бўлмайди. Жамиятда эса, унинг маълум даражада кескин ва туб ўзгариши натижасида, жамият аъзоларининг онгида мафкуравий бўшлиқ вужудга келиши заруриятга айланиши мумкин.\nЖамият аъзоларининг онгида қай даражадаги ва қандай мафкуравий бўшлиқ вужудга келишини олдиндан пайқаш ва уни ўз вақтида айни улар учун маъқул бўлган мафкура билан тўлдириш доимо долзарб муаммо бўлиб келган. Шунга эътибор бериш керакки, ҳар қандай мафкуравий бўшлиқнинг ўзига хос хусусиятлари бўлиши мумкин, чунки табиатда мутлақо бўшлиқ бўлмаганидек, ҳеч кимнинг онгида ҳам мутлақо мафкуравий бўшлиқ бўлиши мумкин эмас. Зеро, ҳар қандай жамиятда истиқомат қилувчи этник вакилларининг онгидаги миллийлик, тезда ўзгариб, йўқ бўлиб кетади десак, ҳақиқатга тўғри келмайди.\nРеспубликамиз эндигина мустақилликка эришган йилларда, фуқароларимиз рад этган сохта коммунистик мафкураси ўрнини миллий мафкура эгаллаши зарур эди. Бироқ бу жараён объектив ва субъектив сабаблар туфайли анча кечикиб кетди. Бу сабаблар тўғрисида «Миллий истиқлол ғояси: асосий тушунча ва тамойиллар» номли китобда батафсил ёзилганСоветлар давлати даврида, миллатлараро тотувлик ғояси интернационализм тушунчаси билан алмаштирилиб, миллатлараро муносабатлар совет ва марксистик мафкура нуқтаи-назаридан, ҳукмрон миллат манфаатларидан келиб чиққан ҳолда тушунтирилар эди. Бу давлатдаги барча миллат ва элатларнинг бирлиги ва тотувлиги “совет халқи” деган ном билан айтилиб, унинг мазмунида ҳеч қандай миллий маъноси (унсури) мавжуд бўлмаган. Шунинг учун ҳам Ватанимизда истиқомат қилиб келаётган юздан ортиқ миллат ва элат вакиллари 70 - йилдан ҳам кўпроқ вақт давомида ҳақиқий миллатлараро тотувлик ғояси руҳида тарбия олмади. Бизнингча, бунинг салбий оқибатлари ҳозиргача жамиятимизнинг маданий ва маънавий ҳаётида намоён бўлмоқда.\nМаълумки, собиқ советлар давлати фашистлар Германияси устидан, ниҳоятда кўп фуқароларнинг нобуд бўлиши, совет раҳбариятининг “қаттиқ” қўллиги, одамларнинг фашизмга бўлган нафрати ва бошқа омиллар ҳисобига ғалаба қозонган эди. Немис фашистларининг энг катта хатоларидан бири шундан иборат эдики, улар дунёдаги барча миллат ва элатларни иккинчи даражали (тубан) халқлар ва уларнинг кўпчилиги йўққилиниши ва қолганлари эса уларнинг қулига айланиши зарур, деб очиқдан-очиқ эълон қилганидир. Хусусан, немис фашистлар ғалаба қозонган тақдирда Марказий Осиё ҳудудидаги Гростуркистан рейхскомиссариатини тузишни кўзда тутган эди. Марказий Осиё, жумладан, Ўзбекистоннинг маҳаллий халқини қириб ташлаш ва Фарғона водийсини «тозалаб», бу жойга европалик аҳолини кўчириш режаси бўлганШуниси диққатга сазоворки, шунга ўхшаш режаларни ўз вақтида Александр Македонский ҳам ўзининг “Васиятнома”сида баён этган эди.\nФахр билан таъкидлашимиз керакки, ҳозир диёримизда миллатлараро тотувлик ғояси миллий ғоянинг асосий ғояларидан бири сифатида давлатимиз томонидан қўллаб-қувватланмоқда, ижтимоий ҳаётимизнинг барча жабҳаларида тўлақонли амал қилиши учун керакли бўлган қонун-қоидалар қабул қилинмоқда ва ҳоказо.\nЎзбекистонда собиқ совет тузуми ўрнатилиши билан коммунистик мафкура жамиятда ягона мафкура сифатида амал қила бошлади. Унинг мазмуни «адолат», «тенглик», «эркинлик», «тинчлик», «дўстлик», «байналминаллик» ва шу каби олижаноб ғоялар билан бойитилган бўлсада, аслида у вайронкор истилочилар мафкураси эди. Тарихчи олима Дилором Алимованинг фикрича, коммунистик мафкура халқимизнинг «...эркин фикрларини бўғиб ташлади»ва унинг ўзлиги, миллий ғоя ва мафкураси мутлақо йўққилинишига қаратилганлиги, бу мафкуранинг моҳиятини ташкил қилган эди.\nҲозирги кунда ҳам мустақил Ўзбекистонда ғоявий кураш давом этмоқда. Собиқ советлар давридан қолган коммунистик мафкура, халқаро терроризм, сиёсий ва диний экстремизм, бошқа ғоя ва мафкураларҳамдамустақилликни мустаҳкамлашга қаратилган миллий ғоя ва мафкура ўртасидаги тинимсиз кураш тўхтаган эмас.\nСовет мустабид тузуми даврида бу мафкура сиёсий ақидалар исканжасига олинди ва расмий ҳокимият томонидан рад этилди, унинг гўё реакцион эканлигини «исботлаш»га ҳаракат қилинди. Мустабид тузум даврида миллий мафкура сиёсий тазйиқлар остида бўлсада яшаб қолди, у йўқолмади. Бошқача айтганда, бу даврда икки мафкуравий муҳит юзага келди. Биринчиси, расмий мафкура бўлиб, у коммунистик дунёқарашни акс эттирар, иккинчиси эса, расмий ҳокимиятнинг чеклашларига қарамасдан мавжуд эди ва норасмий равишда ўзбек халқининг миллий қарашларни ташкил этарди.\nМустақиллик йилларида совет мустабид тузуми даврида топталган ва йўқотишга маҳкум этилган миллий мафкура тиклана борди. У мустақиллик, миллий тикланиш ғоялари асосида янги сифатлар билан бойитилди. Чунки, ҳар бир ижтимоий-сиёсий тузумга унинг моҳиятидан келиб чиқадиган ғоявий-мафкуравий қарашлар мос бўлади. Шу билан бирга ғоявий-мафкуравий қарашлар ворислик тамойилига эга бўлганлиги учун ҳам улар янги мазмун ва сифатлар билан такрорланиши мумкин.\nҲақиқатан ҳам цивилизациялар тарихи, бу инсоният ва унинг ғоялари тарихидир. Маълумки, цивилизация айрим ҳудудий, бир-бири билан боғланмаган цивилизация масканлари ёки ўчоқлари сифатида шакллана бошлаб (масалан, Қадимги Миср цивилизацияси, Қадимги Бобил цивилизацияси, Қадимги Ҳинд цивилизацияси, Ўрта Ерденгизи цивилизацияси ва ш.к.), бозор иқтисодиёти муносабатлари ва иқтисоди ҳукмронлиги даврида (XVI - XX асрлар) умумжаҳон цивилизациясига айланади.\nТаъкидлаш керакки, цивилизациянинг тарихи урушлар ва диний жаҳолатпарастликка қарши, дунёвий жамият учун кураш тарихидир.XX асрнинг иккинчи ярмига келиб илғор фан-техника ва технология асосида иш кўриб, ўзларида демократик, инсонпарвар жамият ва ҳуқуқий давлат қурган мамлакатларгина ҳақиқий цивилизация йўлига чиқмоқдалар. Цивилизация инсоният тараққиётининг махсулидир. У инсоният жамиятининг ниҳоятда нозик ҳолати бўлиб, вақт жиҳатидан беш миллион йиллик инсоният тарихининг бор-йўғи 0,1 фоизини ташкил қилади, яъни инсоният ўзининг босиб ўтган йўлининг 99,9 фоизи давомида ёввойилик ва ваҳшийлик даражасида ҳаёт кечирган.\nУмуман, цивилизациялар тарихида ғоя ва мафкураларнинг ўрни беқиёс. Бошқача айтганда, цивилизацияларнинг пайдо бўлиши ва шаклланиш жараёнининг ўзи ҳам ғоя ва мафкураларнинг мавжудлиги асосида юз берган. Цивилизациялар ўз-ўзидан пайдо бўлмайди. Бу жараён прогрессив ҳолатнинг реакцион, ижобийнинг салбий, яхшининг ёмон, бунёдкорликнинг вайронкорлик билан ўзаро курашлари асосида юзага келган.\nЎзбекистондаги узоқ даврлар мобайнида шаклланган ижтимоий-сиёсий, маданий меросга эътибор бериладиган бўлса унда инсон ва жамиятни эзгулик ва яхшиликка ундовчи ғоялар ҳамиша устувор аҳамият касб этганлигини кўришимиз мумкин. Аммо, миллий маданий меросимиздаги барча қадриятлар ҳам ўзгармас, деган хулоса келиб чиқмаслиги лозим.\nМасалан, миллий меросимизда инсонни фақат сабр-қаноатга ундовчи, ундаги яратиш, бунёд этишга рағбатлантирувчи ғояларнинг юзага келишига монеълик қилувчи қадриятларимиз ҳам борлигини унутмаслик керак. Бу ғоялар ҳозирги шароитда замонга, дунёда содир бўлаётган ўзгаришларга мос равишда янги сифатлар билан бойиб боришига эришиш муҳимдир.\nҚолаверса, масаланинг яна бошқача жиҳати ҳам бор. У ҳам бўлса, миллий ғоявий-мафкуравий меросни идеаллаштиришга бўлган уринишлардир. Албатта, бундай мерос билан биз фахрланамиз. Аммо, айни пайтда, уни мутлақлаштириш ҳам яхши натижаларга олиб келавермайди. «Ота-боболаримиз шуҳратининг соясига маҳлиё бўлиб юрадиган даврлар энди ўтди. Бугун жаҳон биздан ўз сўзимизни айтишимизни, ўз тафаккуримизни намоён этишимизни талаб қилмоқда. Бошқа халқлар, бошқа миллатлар бизга ётсираб - беписанд қарамаслиги, балки бизни эътироф этиши, бизни эҳтиром этиши керак. Биз ана шу юксак муносабат ва ҳурматга лойиқ бўлишимиз даркор»Миллий ғоянинг туб мазмун-моҳиятини аниқлашда ғоя ва мафкуралар шаклланиб, ривожланишининг тарихий давр ва босқичларини таҳлил қилиш муҳимдир. Гап шундаки, совет мустабид тизими даврида ғоя ва мафкуралар ривожланиш тарихини даврлаштириш тарихни даврлаштириш билан бир хил амалга оширилди. Бунда формацион ёндошувга амал қилинди.\nМаълумки, формацион ёндошув асосида инсоният тарихи: ибтидоий жамоа, қулдорлик, феодализм, капитализм ва коммунизм формацияларидан иборат, деган ақидага амал қилинди. Бу ёндошувнинг хато жиҳатлари эса қуйидагилардан иборат эди:\n1.\tҲар бир даврни ўрганиш синфийлик, партиявийлик тамойиллари асосида олиб борилди.\n2.\tЦивилизацион ёндошув мутлақо инкор этилди.\n3.\tТарихни даврлаштиришда ҳукмрон сиёсий-мафкуравий куч манфаатлари ҳимоя қилинди. Мазкур ҳолатга биноан совет мафкураси формацион ёндошув асосидагина ўзининг яшовчанлигини таъминлаши мумкин эди. Шу ўринда И.Каримовнинг қуйидаги фикрлари жуда ўринлидир: «Шўро даврининг мафкураси, коммунистик дунёқараш, агарки аслини суриштирсангиз, моҳият эътиборига кўра, бизнинг турмуш тарзимизга, халқимизнинг табиатига тамоман бегона эди. Шунга қарамасдан, кишиларнинг онгига мажбуран сингдирилган бу сохта таълимотнинг салбий таъсири ҳануз сезилиб туради. Афсуски, биз бу сарқитлардан ҳали буткул халос бўла олганимиз йўқ»Демак, умуман тарихни, шу жумладан ғоя ва мафкуралар тарихини давлатлаштиришда умумийлик мавжуд. Ҳозирги кунда тарихни синфийлик, партиявийлик каби тамойиллар асосида ўрганиш ва даврлаштириш инкор этилгани каби, уларни цивилизацион ёндашув асосида ўрганиш ҳам аниқ бўлиб қолди. Цивилизацион ҳодисаларни коплекс- тизимли ёндашув асосида ўрганиш бизга ғоя ва мафкураларнинг ривожланиш тарихини даврлаштиришда тўғри йўл танлашга имкон бермоқда.\nАгар масалага шу асосда ёндашадиган бўлсак, унда Ўзбекистонда ғоя ва мафкуралар ривожланишини қуйидаги цивилизацион ёндашув асосида ўрганиш мумкин:\n1.\tИбтидоий жамият ;\n2.\tЎрта асрлар даври;\n3.\tХонликлар даври;\n4.\tЧор Россияси мустамлакачилиги даври;\n5.\tСовет мустабид тизими даври;\n6.\tМиллий мустақиллик даври.\nТаъкидлаш лозимки, ҳар бир даврнинг ўзига хос ижтимоий тараққиётининг ўша босқичини ўзида мужассам этган ғоялари мавжуд бўлган. Масалан, ибтидоий жамиятда инсон ёввойиликдан маданийлашишга ўта бошлади, табиат сирларини ўрганиб ўзининг инсон эканлигини ҳис этиш билан боғлиқ ғоялар юзага кела бошлади.\nМустамлакачилик ва совет мустабид тизими давридаги норасмий ғоя ва мафкураларнинг мазмунини асосан мустақиллик ғояси, Ўзбекистонни том маънода истиқлолга эришишга йўналтирувчи ғоялар ташкил этганлигини ҳам қайд этиш лозим. Умуман, ғоя ва мафкуралар ривожланишининг тарихий босқичларини ёритишда цивилизацион ёндашиш миллий ғоянинг мазмун-моҳиятини тўғри англаб етишга имкон беради.\nЎзбекистонда барпо этилаётган жамият ҳусусида, унинг ғоявий-мафкуравий асослари тўғрисида фикрлашдан аввал мустақилликкача бўлган даврдаги ижтимоий-сиёсий тузум ҳақида айрим хулосаларни билдириш мақсадга мувофиқдир. Масалага бундай ёндашишнинг сабаби шундаки, совет мустабид тузими даврида Ўзбекистон халқаро ҳамжамиятга қўшилиш, ижтимоий тараққиётда умумжаҳон эътироф этган умумбашарий қадриятларга амал қилиш имкониятидан маҳрум бўлди.\nСовет мустабид тузумининг ўзига хос ғоявий-мафкуравий асоси мавжуд бўлиб, унинг мазмун ва моҳиятини коммунистик мафкура ташкил этарди. Бундай мафкура ҳам ижтимоий-сиёсий, ҳам маънавий-мафкуравий, ҳам иқтисодий жиҳатдан жиддий чекланган эди. Унда демократия, инсон манфаатларини ҳурмат қилиш, фуқаро ҳуқуқларини ҳимоя этиш, ҳурфикрликнинг ривожланиши кабиумумбашарий қадриятларга асосланган ғоялар сохталаштирилган эди.\nИнсон манфаатларига мутлақо зид бўлган бундай мафкура бир неча ўн йиллар мобайнида дунёнинг кўплаб мамлакатларида ноинсоний тажрибалар ўтказди. Ўша даврда «совет маданиятини яратиш», «шаклан миллий, мазмунан социалистик, руҳан байналминал маданият барпо этиш», «кишиларнинг янги тарихий бирлиги - совет кишисини тарбиялаш», «социализм ривожланиб боргани сари синфий курашнинг кучайиб бориши» тўғрисидаги ғайриилмий хулосалар совет турмуш тарзининг ғоявий- мафкуравий асослари эди.\nЖамиятда содир бўлаётган ҳар бир ижтимоий ҳодиса, воқеага синфийлик ва партиявийлик нуқтаи назаридан муносабатда бўлиш туфайли собиқ СССРдаги барча республикалар қатори Ўзбекистон ҳам жаҳон ҳамжамиятидан ажралиб қолди. Натижада мамлакатда коммунистик мафкуранинг якка ҳокимлик тизими юзага келди. Фикрий ривожланишда ғоявий-мафкуравий боқимандалик авж олди, ҳурфикрликка «сиёсий саводсизлик», «ғоявий камбағаллик», «миллатчилик» сингари ёрлиқлар билан зарба берилди.\nТабиийки, 70 йилдан ортиқ давр мобайнида олиб борилган бундай ишлар ўзининг натижасини кўрсатмай қолмайди. Жамиятда ижтимоий барқарорлик, воқеа-ҳодисаларга нисбатан бефарқлик, лоқайдлик юзага келди. Одамларда эртанги кунга ишонч йўқолди. Айниқса, ўтган асрнинг 80-йилларидаги «қайта қуриш» давридан бошлаб ҳар қандай «изм» ларга кишиларда ишонч йўқола борди. Ғоявий-мафкуравий субитсизлик эса ғоявий-мафкуравий бўшлиқнинг юзага келишига сабаб бўлди. «Шўро даврининг мафкураси, коммунистик дунёқараш, - деган эди Ислом Каримов, - агарки аслини суриштирсангиз, моҳият эътиборига кўра, бизнинг турмуш тарзимизга халқимизнинг табиатига тамоман бегона эди. Шунга қарамасдан, кишиларнинг онгига мажбурий сингдирилган бу сохта таълимотнинг салбий таъсири ҳануз сезилиб туради. Афсуски, биз бу сарқитлардан ҳали буткул ҳалос бўла олганимиз йўқ»Ўзбекистонда янги барпо этиладиган жамият олдида шу эскича кайфият ва дунёқарашни бекор қилиш вазифаси турар эди. Янги жамият барпо этиш, шак-шубҳасиз, Ислом Каримов номи билан боғлиқдир. Бундай жамият барпо этишнинг концепцияси бирданига юзага келгани йўқ. Янги жамиятни қуриш назарияси ва амалиёти изчил равишда, тадрижий ҳолатда, миллий хусусиятларга ҳамда жаҳон амалиётидаги илғор тажрибага асосланган вазиятда пайдо бўлди. «Бугун биз янги давлат, янги жамият қураётган эканмиз, - дейди И.Каримов, - бу тизимда ижтимоий - сиёсий муносабатлар, одамларнинг онги ва тафаккури ҳам ўзига хос, шу билан бирга, мутлақо янгича маъно касб этиши шубҳасиз. Аввало, шахс билан давлат, инсон билан жамият муносабатлари батамом янгича мазмун ва шакл топиши, янги хусусиятлар, янги тамойилларга асосланиши керак»Ислом Каримовнинг асарлари, нутқларида миллий тикланиш масаласига концептуал-назарий жиҳатдан тамомила янгича тарзда муносабатда бўлинди. Таъкидлаш лозимки, Президентнинг бу борадаги концепцияси собиқ совет мустабид тизими ва унинг мафкурасининг сиёсий-ғоявий жиҳатдан чекланганлик моҳиятини очиб беришдан бошланди.\nАйниқса, И.Каримовнинг совет мустабид тизими давридаги ҳукмрон мафкура ва таълим тизими тўғрисида фикрларини англаб етиш ўша даврнинг моҳиятини билиш учун жуда керак эди. «Бизга мерос бўлиб қолган таълим-тарбия тизимининг маълум бир маъқул жиҳатлари билан бир қаторда унинг энг номақбул томони шундан иборат эдики, - дейди И.Каримов, - ўқув жараёнида ўқувчи ва талабаларни мустақил ва эркин фикрлашга йўл қўймаслик, ҳар қайси ўқув юртини битирувчиларнинг билимига қараб эмас, аввало, уларнинг собиқ совет тузумига ва сохта ғояларга садоқатини ҳисобга олиб баҳолаш ва ҳаётга йўллаш тамойили асосий ўринни эгаллар эди. Кўп жойларда сифат ўрнига сон кетидан қувиш устунлик қиларди. Кўпчилик ҳақиқий билим ёки малака орттириш мақсадида эмас, амал-тақал қилиб дипломли бўлиб олиш илинжида техникум ёки институтларга кирар эди. Бу тузумдан бизга қолган мерослар ичидаги шунга ўхшаган салбий асоратларни, афсуски, ҳозир ҳам сезиб турибмиз»Дарҳақиқат, совет мафкураси манфаати учун мустақил фикрлайдиган, сиёсий онги ва маданияти кучли шахснинг кераги йўқ эди. Чунки бундай шахс ғоявий-мафкуравий жиҳатдан боқимандалика маҳкум этилган бўлиб, уни бошқариш осон бўларди. И.Каримов томонидан совет мустабид тизими мафкураси мазмун-моҳиятининг очиб берилиши шу нуқтаи назардан ғоят муҳимдир.\nИ.Каримовнинг бу масалаларга доир назариясининг икки жиҳати бор: 1. Тарихни билмасдан юксак маънавиятга эришиш мумкин эмас. 2. Маънавий жиҳатдан суст одамда тарихни ўрганишга эҳтиёж бўлмайди. Бундан ташқари, инсондаги барча яхши сифатлар, айниқса унинг иродаси тарих орқалигина шаклланиши мумкинлигига кенг эътибор берилди. Шунингдек, тарих инсонни тарбиялайди, уни ҳушёрликка чақиради, «жамиятнинг ҳар бир аъзоси ўз ўтмишини яхши билса, бундай одамларни йўлдан уриш, ҳар хил ақидалар таъсирига олиш мумкин эмас. Тарих сабоқлари инсонни ҳушёрликка ўргатади, иродасини мустаҳкамлайди»Ислом Каримовнинг миллий тикланиш концепциясида жамият ижтимоий тараққиётига таҳдид солаётган ғоялар, мафкуралар, уларга қарши курашиш зарурлиги кўрсатиб берилган. 80-йилларнинг охирида Ўзбекистонга кириб кела бошлаган ва мамлакатимизга ўзини «дўст», «диндош», «миллатдош» сифатида кўрсатганларнинг ҳақиқий ғоявий-мафкуравий қиёфасини кўрсатиб, уларга қарши жиддий курашиш лозимлигини алоҳида таъкидлаган.\nШундай қилиб, И.Каримов Ўзбекистон ижтимоий-сиёсий ҳаётига ХХ асрнинг 90-йилларидажадал кириб келган диний фундаментализм, экстремизм ва халқаро терроризмнинг мазмун-моҳиятини очиб берди. Айни пайтда ушбу концепцияда мазкур масаланинг икки томонига эътибор берилди. Биринчиси, диний фундаментализм, ақидапарастлик ва халқаро терроризм фақат ислом динига тааллуқли эмас. Бундай салбий ҳолатлар бошқа динларга ҳам тегишли эканлиги қайд этилди. Бу билан ислом динининг софлиги сақланди. Иккинчи томондан, бундай салбий ҳолатларга қарши курашишнинг ягона йўли - фуқароларда ғоявий иммунитетни шакллантириш ва у орқали одамларни ғоявий, маънавий-руҳий тарбиялаш, уларни миллий ғояга ишонтириш, уюштириш ва сафарбар этиш зарурияти ҳамда йўл-йўриқлари кўрсатилди.\nИ.Каримовнинг бу борадаги назарий қарашларида диний экстремизм, фундаментализм ва халқаро терроризмга қарши курашишда кишиларнинг иймон-эътиқодини мустаҳкамлаш, мустақил фикрга эга бўлган баркамол авлодни тарбиялаш, миллий-маданий меросни асраш ва амалий фаолиятда унга суяниш кабилар ўз аксини топди.\nИ.Каримовнинг миллий тикланиш концепциясида миллий ва умуминсоний манфаатлар уйғунлигини қарор топтиришга алоҳида аҳамият берилди. Дарҳақиқат, ижтимоий ривожланишнинг асоси миллий ва умуминсоний манфаатлар уйғунлигидадир. Хоҳ ижтимоий-сиёсий ва иқтисодий, хоҳ маънавий-маърифий соҳада бўлсин, И.Каримов мазкур манфаатлар нисбатини тўғри олишга ҳаракат қилган.\nМасалан, ҳозирги кунда Ўзбекистонда 130 дан ортиқ миллат ва элатлар истиқомат қилаётган бўлса, 100 дан ортиқ миллиймаданий марказлар фаолият кўрсатмоқда. Ўзбекистонда мустақиллик йилларида қўлга киритилган энг катта ютуқ ҳам жамиятда миллатлараро муносабатларда барқарорликни таъминлаш бўлди. Барча миллат ва элат вакилларининг тенг ҳақ-ҳуқуқ ва имтиёзларга эга бўлиши, улар манфаатларининг Конституцион асосда муҳофаза этилиши мамлакат тараққиётида муҳим аҳамият касб этмоқда.\nЮртимизда шаклланиб, ривожланаётган миллий ғоя барча миллатларнинг манфаатларига мос. Ватан равнақи, юрт тинчлиги, халқ фаровонлиги, комил инсон, ижтимоий ҳамкорлик, миллатлараро тотувлик, динлараро бағрикенглик Ўзбекистондаги барча миллат ва элат вакилларининг ғояси бўлиб қолмоқда.\nИ.Каримовнинг миллий тикланиш концепциясида, бир томондан миллий, бошқа томондан умуминсоний манфаатларни ҳимоя қилишга эътиборнинг кўплиги Ўзбекистоннинг буюк келажагига ишорадир. Умуман, мазкур концепция иқтисодиётда бозор ислоҳотларини чуқурлаштириш, сиёсий соҳада инсон ҳуқуқлари ва эркинликларини ҳимоя қилиш, фуқаролик жамиятини шакллантириш, ижтимоий соҳада инсон омилини кучайтириш, пировард мақсадда мустақилликни авайлаб-асрашнинг йўл-йўриқларини илмий жиҳатдан асослаб берганлиги учун ҳам қадрлидир.\nМиллий ғоя эса ҳеч қачон Ватандан ташқарида илдиз отмайди ва ривожланмайди. Шу сабабли Ватаннинг равнақига хизмат қилмайдиган ғоя ҳеч қачон миллий ғоя бўлолмайди. У Ватан равнақини белгилаб берадиган тамойилларни ўзида акс эттирсагина куч-қудрат манбаига айланади.\nШўролар даврида «миллатчи», «аксилинқилобчи» деб аталган зиёлилар олиб борган ҳаракатлар ҳам миллий озодликни қўлга киритишга уриниш, адолат ва ҳақиқатга эришиш йўлида олиб борилган кураш десак тўғри бўлади. Бу курашларда халқимиз кўп жафо чекди, минглаб ватандошларимиз жаҳолат қурбонлари бўлди. Ўша даврда миллий манфаат ватанга, она заминга меҳр–муҳаббат деган ҳис – туйғулар аста – секин сўндирила бошлаган эди. «Ватан» тушунчаси эса мавҳум бир умумий ҳолга келиб қолганди. Ҳамма нарса – «Умумсовет» манфаатига қаратилганди. Ҳар бир миллат, халқ минг йиллардан буён яшаб келаётган ўз ватани учун қайғуришга ҳақли эмасди. Охир оқибат шунга етдики, собиқ Иттифоқ даврида бу мамлакатда яшаётган халқлар, шу жумладан ўзбеклар ҳам ўз ватанида беватан бўлиб яшашга мажбур бўлдилар.\nМустақиллик туфайли биз ўзимизнинг ҳақиқий ватанимизни топдик. Бу мустақилликнинг бизга берган олий неъматидир. Ватани мустақил халқнинг ўзи ҳам мустақил бўлади. Юрти озод ва эркин одамнинг тақдири ўз қўлида бўлади.\nҚаранг: «Миллий истиқлол ғояси: асосий тушунча ва тамойиллар. -Т.: Ўзбекистон. 2000. – Б. 14-15\nКаримов И.А. «Ўзбекистон XXI аср бўсағасида: хавфсизликка таҳдид, барқарорлик шартлари ва тараққиёт кафолатлари» -Т.: Ўзбекистон, 1997. – Б. 53.\nКаримов И.А Ҳушёрликка даъват. «Fidokor», 1999 йил 29 июнь.\nНурматов М. Эзгулик ва гўзаллик салтанати «Халқ сўзи», 1999 йил 22 январ.\nҚаранг: Каримов И.А. Мамлакатимизни модернизация қилиш вакучли фуқаролик жамияти барпо этиш – устувор мақсадимиз. «Халқ сўзи», 2010 йил 28 январь.\nМиллий истиқлол ғояси: асосий тушунча ва тамойиллар. –Т.: Янги аср авлоди, 2001. – Б. 78-81.\nҚаранг: Алимова Д., Голованов А. ХХ аср – муаррих нигоҳида. “Халқ сўзи”, 2002 йил 25 июнь.\nҚаранг: Алимова Д. Тарих миллат мураббийси. «Халқ сўзи», 2000 йил 9 ноябрь\nҚаранг: Мустақиллик изоҳли илмий-оммабоп луғат. –Т.:Ўзбекистон, 1998. –Б. 237.\nКаримов И.А. Жамиятимиз мафкураси халқни - халқ, миллатни – миллат қилишга хизмат этсин. Биз келажагимизни ўз қўлимиз билан қурамиз. Т.7. Т.: Ўзбекистон, 1999. –Б. 89.\nКаримов И.А. Жамиятимиз мафкураси халқни-халқ, миллатни-миллат қилишга хизмат этсин. Биз келажагимизни ўз қўлимиз билан қурамиз. Т.7. Т.: 1999. Б. 89..\nКаримов И.А. Жамиятимиз мафкураси халқни - халқ, миллатни- миллат қилишга хизмат этсин. Биз келажагимизни ўз қўлимиз билан қурамиз. Т.7. Т.: Ўзбекистон, 1999. –Б. 94. 8.\nКаримов И. Тарихий зотирасиз келажак йўқ. - Биз келажагимизни ўз қўлимиз билан қурамиз. Т.7. Т.: Ўзбекистон, 1999. –Б. 137.\nКиритилди: 2020-05-30 18:05:40; Ўқилди: 4158 марта;


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўтган ҳафтада содир бўлган ёнғинларда 1 киши ҳалок бўлди\t11:10, 27 апрель 2016\tЎтган ҳафта мобайнида республикамиз ҳудудида 118 та ёнғинлар қайд этилган. Турли сабабларга кўра содир бўлган ёнғинларда 4 нафар фуқаролар тан жароҳатлари олишган ва 1 нафар фуқаро ҳалок бўлган. Ушбу ёнғинларда 471 млн. сўмдан ортиқ қурилиш конструкциялари ва 603 млн. сўмга яқин моддий бойликлар ёнғиндан сақлаб қолинган. Ўзбекистон Республикаси Ички Ишлар вазирлиги ёнғин хавфсизлиги бош бошқармаси хабар бермоқда. Андижон вилояти Шаҳрихон туманида яшовчи фуқаро Й.Бурхоновнинг уйида электр симларнинг қисқа туташуви натижасида ёнғин содир бўлиб, уйнинг 80 кв.м. майдонда томи, шифт қисми ва уй жиҳозлари ёниб зарарланган.\nФарғона вилояти Фаргона туманида яшовчи фуқаро Н.Дамированинг уйида ёш болаларнинг шўхлиги оқибатида ёнғин содир бўлиб, уйнинг 140 кв. метр майдонда томи ва шифт қисми ёниб зарарланган. Хоразм вилояти Янгибозор туманида яшовчи фуқаро Қ.Толиповнинг уйида очиқ оловдан фойдаланишда эхтиётсизлик оқибатида ёнғин содир бўлиб, молхонанинг 70 кв. метр майдонда том қисми ва ғамлаб қўйилган хашаги ёниб зарарланган.


Никоҳ учун ариза берганларга оила қадриятлари бепул ўқитилади\n19:53 13.01.2021 (Янгиланган 20:51 13.01.2021)\nБўлажак келин-куёвлар оилавий-ҳуқуқий муносабатлар, оилавий ҳаёт психологияси, оила иқтисоди ва бюджети ва бошқа соҳаларда билимларини ошириш учун ўқитилади.\nТОШКЕНТ, 13 янв - Sputnik. Яқин келажакда 30 ёшдан ошмаган никоҳланувчи шахслар учун 16 соатлик дастур Оила қадриятлари бепул ўқитилади, деб хабар қилди Маҳалла ва оилани қўллаб-қувватлаш вазирлиги бошқарма бошлиғи Мукаррам Нурматова АОКАдаги матбуот анжуманида.\n© Foto : Руслан Мамедов\nНукусда келин-куёвлар учун махсус қоидалар жорий этилди\nШунингдек, ўттиз ёшдан ошган никоҳланувчи, муқаддам никоҳ тузган шахслар, ажралиш ёқасига келиб қолган оилалар аъзолари ҳам алоҳида дастур асосида марказларда ихтиёрий ўқишлари мумкин. Ўқув машғулотларида тўлиқ қатнашган тингловчиларга махсус сертификат берилиши назарда тутилган», - деди Мукаррам Нурматова.\nЭслатиб ўтамиз, 2019 йил бошида Ўзбекистонда никоҳ шартномаларини мажбурий қилиш тўғрисида қонун лойиҳаси киритилган эди. Ушбу таклиф жамоатчилик орасида кенг муҳокамага сабаб бўлган, турли мутахассислар томонидан турлича фирклар билдирилган эди.\nҲозирча ушбу қонун қабул қилингани йўқ, яъни никоҳ шартномаси тузиш ихтиёрий мақомда қолдирилган. Лекин никоҳ шартномалари тузишни осонлаштириш бўйича қатор ишлар амалга оширилмоқда. Масалан, никоҳ шартномасини нотариусдан рўйхатдан ўтказиш учун давлат божи бекор қилинган. Олий Мажлис Сенати раиси Танзила Норбоева ҳам ўтган йилнинг декабрида қилган чиқишида никоҳ шартномасини кенгроқ тарғиб қилиш зарурлигини таъкидлади.\nШунга қарамасдан тузилаётган никоҳ шартномалари сони ҳозирча бир неча юздан ошмаяпти. Хусусан, 2019 йилда Ўзбекистонда 219та никоҳ шартномаси тузилган. Ваҳоланки, 2020 йилнинг биринчи ярмида судларга эр-хотин орасида ажралиш, мулк бўлишиш ва бошқа масалалар бўйича 122 мингдан ортиқ ариза келиб тушган. Улардан 78 мингга яқини ажралган.\n16:15 22.01.2021 (Янгиланган 16:47 22.01.2021)\nТОШКЕНТ, 22 янв – Sputnik. Ўзбекистонда мактаблар умумий ҳолати, мавжуд инфратузилмаси ва бошқа кўрсатгичлари бўйича ўзига хос сифат тоифаларига бўлинган ва уларни янгилаш вазият энг ёмон бўлган жойлардан бошланмоқда.\nМактабларда педагогларни моддий рағбатлантириш тартибига ўзгартириш киритилди\nБу ҳақида Халқ таълими вазири ўринбосари Иброхим Жураев АОКАда бўлиб ўтган матбуот анжуманида.\n"Мактабларнинг инфратузилмаси бўйича, яъни талаб этиладиган ўқувчилар сиғими, спорт зали, филиали, иситиш тизими, умуман мактабнинг тўлиқ фаолияти учун зарурий шароит ҳолати бўйича таҳлиллар мавжуд.\nМактаблар ҳолатини бирма-бир кўриб, хатловдан ўтказиб, ўзимиз учун алоҳида категоряларга ажратиб олганмиз. Ўта оғир, оғир, ўрта, яхши ва жуда яхши – деган тоифаларга ажратиб олганмиз.\nОчиқ айтиш керак, ўта оғир ва оғир ҳолатлар ҳам мавжуд. Ўта оғир тоифага мактаб филиаллари киритилган. Аҳволи аянчли бўлган мактабларимиз ҳам бор. Олдин аҳолини ҳашар йўли билан жалб этиш орқали 20, 30, 50 та болага мўлжалланган мактаб филиаллари қурилган.\nЭнди бу филиаллар ўрнига шу маҳалла ва атрофда яшайдиган 5-11 синф ўқувчилари узоққа қатнаб ўқимаслиги учун камида 200 қувватга эга мактабларни қуриш режалаштирилган.\nБунинг яна бир эътиборли жиҳати — яхши, замонавий мактаб бўлганидан сўнг малакали ўқитувчиларни жалб қилиш имконияти мавжуд бўлади", - дейди вазир ўринбосари.\n2018-2020 йилларда республика бўйича 294 минг қўшимча ўқувчи ўрни яратилган. Бугунги кунда Республикада 10 мингдан ортиқ мактаб фаолият юритмоқда.


13:18 / 07.03.2017\nТуркманистон Президенти Гурбангули Бердимухамедов ва Ўзбекистон Республикаси Президенти Шавкат Мирзиёев Амударё орқали ўтувчи Туркманобод-Фароб янги темир йўл кўпригини очишди. Бу ҳақда Туркманистон давлат ахборот агентлиги хабар берди.\nМуҳим воқеа шарафига катта байрам тадбири ўтказилган.\nЯнги темир йўл кўпригининг узунлиги 1750 метр бўлиб, энг илғор технологияларни қўллаш орқали қурилган. Катта сейсмик барқарорликка эга ва ўта оғир юк поездларининг ўтиши ҳисобга олинган конструкциялардан фойдаланилди. Кўприк остидаги кема ўтиш жойининг баландлиги 10 метр, кенглиги – 60 метрга тенг.\nКўприк конструкцияси 18та темир-бетон таянч устунларига эга. Диаметри 1,5 метр бўлган темир-бетон қозиқлар таянч устунларига тушадиган юкламани бир хилда тақсимлайди. Қозиқлар ўтириндилардан ҳимоялаш мақсадида шишаполиэфирли трубалар билан ўралди. Амударёнинг ҳар икки қирғоғидаги темир йўл кўприги радиусида қирғоқни мустаҳкамловчи ишлар амалга оширилган.\nБугунги кунга қадар Амударё орқали темир йўл ҳаракати 1901 йилдан бери ишлатиб келинган кўприк орқали амалга ошириларди. Шу сабабдан Президент Гурбангули Бердимухамедовнинг 2013 йилнинг 8 февралидаги фармойиши билан янги темир йўл кўпригини қуриш ҳақида қарор қабул қилинган.\nМуҳандислик иншоотини яратишда, иқлим, тупроқ, муҳандислик-геология, гидрология ва тектоник шароитлар ҳисобга олинди. Янги кўприк Туркманистоннинг Лебап вилояти ва қўшни мамлакатлар учун катта геосиёсий, иқтисодий ва ижтимоий аҳамиятга эга.\nЎзбекистон Туркманистон Шавкат Мирзиёев Гурбангули Бердимухамедов


ҲАМ ҲУНАРЛИ, ҲАМ ДАРОМАДЛИ БЎЛИШМОҚДА » Зомин туман ҳокимлиги расмий сайти\nЗомин туман ҳокимлиги » Янгиликлар » ҲАМ ҲУНАРЛИ, ҲАМ ДАРОМАДЛИ БЎЛИШМОҚДА\nҲАМ ҲУНАРЛИ, ҲАМ ДАРОМАДЛИ БЎЛИШМОҚДА\nТуманимиздаги 2-сектор ҳудудида 9 та маҳалла фуқаролар йиғини мавжуд бўлиб, улардаги 13600 та хонадонда 46 мингдан зиёд аҳоли истиқомат қилади. “Қўштол” МФЙда бўлиб ўтган “Бўш иш ўринлари ярмаркаси”да қатнашган кўпгина ишсиз хотин-қизлар ўзларига мос иш ўринларига эга бўлган бўлса, маълум бир қисми туман Ёшлар ишлари агентлигидан субсидия олишга муваффақ бўлдилар.\nМазкур ярмаркада кўп қатори иштирок этган Сайёра Сатторова ҳам 14 фоизлик имтиёзли кредит олишга эришди. У ушбу кредит ҳисобидан тикув машинаси олиб, турли мунчоқли безаклар ва келинлар сарполарини тайёрлаб, истеъмолчиларга етказиб бериш билан шуғулланишни мақсад қилди.\n2-сектор ҳудудида истиқомат қилаётган ёшлардан 280 нафари “Ёшлар дафтари”га киритилган бўлса, 212 нафар хотин-қизлар “Аёллар дафтари”га бириктирилган. 1047 та хонадон эса “Темир дафтар”да.\nУшбу дафталарга киритилган ёшларни, хотин-қизлар ва эҳтиёжманд оилаларни ҳар томонлама моддий ва маънавий қўллаб-қувватлаш мақсадида бир қатор ишлар амалга ошириб келинаяпти.\nБерилаётган кичик кредитнинг фойдаси ҳам тез фурсталарда сезилмоқда.\n-2-гуруҳ ногирон фарзандим бор, - дейди шу ҳудудда истиқомат қилувчи Қизлархон Абдукаримова. – Боқувчим йўқлиги сабабли кўмак сўраб, сектор раҳбарига мурожаат қилдим. Яшаш уйим абгор холатда эди, таъмирлаб, шароит қилиб беришди, бундан ташқари она бола сигир, товуқ берилди. Энг қувонтиргани тикув машинали бўлдим.\nҚизлархон эндиликда тикиш-бичиш сир-асрорларини янада пухта ўрганиб, уйда, оила шароитида тикувчиликни йўлга қўйишни ният қилган. Мақсад, мазкур йўналишда оилавий тадбиркорликни йўлга қўйиб, ўз ўзини иш билан таъминлаш ва аҳолига сифатли хизмат кўрсатиш.\nШу ҳудудда истиқомат қилувчи Мафтуна Омонова коллежни тамомлагач, ишга жойлашиш учун туман Бандликка кўмаклашиш марказига мурожаат қилди. Ундаги қизиқишга кўра икки ойлик ўқув курсига йўлланма берилгач, тикиш-бичиш сирларини пухта ўрганиш мақсадида курсга қатнашди. Натижа эса кўнгилдагидек бўлди. Пешоғор қишлоғидаги “Ёшлик” маҳалла фуқаролар йиғинида фаолият юритаётган “Ёшлик барака чевар” масъулияти чекланган жамиятида иш бошлади.\nМазкур корхона трикотаж маҳсулотлари ишлаб чиқаришга ихтисослашган бўлиб, 360 ўринга мўлжалланган. Бу ерда яна юздан ортиқ бўш иш ўринлари мавжуд бўлиб, шу соҳада фаолият юритишни истовчи хотин-қизлар бемалол ишга жойлашишлари мумкин.\nАҳил ва иноқ катта жамоа трикотаж корхонаси буюртмаларини ўз вақтида бажариш мақсадида шижоат билан меҳнат қилмоқда.\n“Ёшлик”да шу каби хайрли ишлар сони тобора ортмоқда.\nЁШЛАР ДАФТАРИ ИМКОНИЯТЛАР ДАФТАРИ\nЗомин тумани 2-секторида “Маҳаллабай” тизимида ишлар давом этмоқда\nХотин-қизлар бандлигини таъминлашда субсидия маблағлари ажратилмоқда\nЗоминда «Аёллар дафтари» киритилган хотин-қизлар билан тизимли ишлар ўз натижаларини бермоқда


21:27 15.09.2017 (Янгиланган 01:44 17.09.2017) Ҳавола олиш\nШунингдек, лицензия олишда юридик шахс давлат рўйхатидан ўтганлиги ҳақидаги гувоҳномани тақдим этиш тўғрисидаги талаб ҳам бекор қилинади\nТОШКЕНТ, 15 сен — Sputnik. Вазирлар Маҳкамасининг "Улгуржи савдо фаолиятини лицензиялаш тўғрисида низомга ўзгартириш ва қўшимчалар киритиш тўғрисида"ги қарори лойиҳаси қонунчилик ҳужжатлари тизимини баҳолаш тизими (ҚҲТБТ) порталида муҳокама учун жойлаштирилди, деб хабар қилди Бухоро ҳокимлиги матбуот-хизмати.\nУлгуржи савдо корхоналари устав жамғармаси миқдорига талабларни энг кам иш ҳақининг 3 500 бараваридан 1 000 бараваригача, устав жамғармасини пул маблағлари билан шакллантириш қисмида эса — энг кам иш ҳақининг 1200 бараваридан 100 бараваригача қисқартириш таклиф қилинмоқда.\nУстав жамғармасининг алоҳида миқдорига ва таркибига талабларни қишлоқ хўжалиги маҳсулотларини экспорт қиладиган корхоналарга татбиқ этмаслик таклиф қилинмоқда.\nУларга юридик шахслар устав жамғармаси миқдорига умумий талаблар қўйилади. Масалан, "Масъулияти чекланган ҳамда қўшимча масъулиятли жамиятлар тўғрисида"ги Қонуннинг 14-моддасида уларнинг устав жамғармалари камида энг кам иш ҳақининг 40 бараварини ташкил этиши белгиланган.


Орзуларнинг ойдин йўли |\nОрзуларнинг ойдин йўли\n19.04.2018 19.04.2018 uzasuz\nОқ мато қаршисида ёш мусаввир… У чизув дастгоҳини созлаб, турли бўёқлар, ранг аралашмаларини ҳозирлаётир. Эътибори, ўй-хаёллари эса, кўз ўнгида жилоланаётган манзарада жамланган. Ниҳоят, мўйқаламларидан бирини қўлига олиб, чизишга киришади… Кўп ўтмай мато юзасида яшил либосга бурканган дарахтлар, сабза майсалар орасидан бош кўтарган чучмомалар тасвири кўрина бошлайди. Ҳар бир ҳаракатда янги бир шакл, бетакрор жилолар намоён бўлади… Кўклам ифорига чўмган манзара бағрида Марказий кўргазмалар зали бўй чўзган. Ёшлар билан гавжум салобатли ижод кошонаси баҳорнинг зангори осмони билан ажиб уйғунлик ҳосил қилган. Шу пайт бир зумга чалғиб, атрофга назар соласизу ўнлаб дастгоҳларда бундай гўзал манзараларни чизаётган бошқа ёш рассомларга ҳам кўзингиз тушади. Кўтаринки руҳда ўтаётган Тасвирий ва амалий санъат фестивали улар учун қизғин ижод майдонига айланган.\nШу кунларда Камолиддин Беҳзод музейи қаршисидаги сўлим гўшада ёш мусаввирларнинг ўзига хос устахонаси вужудга келган. Бу ерда, асосан, Рассомлик институти талабалари ижод қилмоқда. Кимдир натурада портрет чизиш билан машғул бўлса, бошқалари яшилликка чўмган боғ манзарасидан илҳом олади, тенгдошлари билан фикр алмашади, тажриба ўрганади. Улар яратаётган ижодий ишларда самимият, беғуборлик уфуриб турарди.\nКўргазма залининг очиқ айвонларини кўҳна Шарқ бозорларини ёдга солувчи гавжум майдонга айлантирган санъат коллежи ўқувчиларининг ишларига назар соламиз. Рангтасвир асарларидан тортиб халқ ҳунармандлигининг турли йўналишларида яратилган ишлар саноғига етиш қийин. Бу ерда уларнинг муаллифлари билан юзлашиш, суҳбат қуриш мумкин. Дизайн коллежининг каштадўз қизлари мато юзасига гўзал тасвирларни тушириш билан бирга, бу санъат турининг ўзига хос жиҳатлари ҳақида бажонидил сўзлаб беришади. Уларнинг ёнида эса ўспирин йигитлар ёғоч қутилар, лаган ва қаламдонларга нақш солишмоқда. Томошабинлар кўплигига қарамай, ёш миниатюрачилар диққатини бўлмай нафис суратларни ипак қоғозга маҳорат билан кўчирмоқда, навқирон ҳайкалтарошлар пластилинда турли эртак қаҳрамонларини ясамоқда.\nТурфа рангдаги қуроқ парчалари сингари бирлашиб кетган рангтасвир, графика ишлари орасида мойбўёқда, акварелда чизилган турфа мавзу ва жанрдаги ишлар бисёр. Масалан, Фарғона санъат коллежи ўқувчилари табиат манзараларини, бухоролик ёшлар тарихий обида ва натюрмортларни, навоийлик ўқувчилар тенгдошлари портретларини катта қизиқиш билан чизгани сезилиб турибди. Бу ижодий ишларнинг ҳар бирида ўзига хос иқтидор учқуни бор.\nФестивалнинг асосий намойишидан ўрин олган асарлар билан танишаркансиз, ҳайрат ва таассуротларингиз янада ортади. Услуб ва ёндашувлар ранг-баранглиги маданиятлар, миллий анъана ва урф-одатлар хилма-хиллиги билан уйғунлашиб, гўзал манзарани ҳосил қилади. Бу йил фестивалда ўн бешга яқин мамлакатдан рассомлар иштирок этаётгани кўргазманинг доирасини кенгайтириб, уни ижодий жиҳатдан бойитган. Томоша залида латвиялик рассомларнинг ажойиб фото асарлари билан юзлашасиз. Болтиқбўйининг мафтункор табиат манзаралари, тарихий обидалар, одамлар тасвири қизиқарли саёҳат таассуротларидек хотирангизда муҳрланади. Румин ҳайкалтароши Константин Бранкусининг фотодаги рамзий асарлари рўпарасида грузин, беларус халқларининг миллий либослари жилоланади, ҳинд, индонез миллий чолғуларининг ажабтовур шакли ҳаммани ўзига маҳлиё қилади. Эрон санъатига бағишланган намойиш майдонида ҳам томошабинлар гавжум. Бу ерда таниқли форс мусаввири Ардовани Моназам маҳорат дарсини ўтказмоқда. Саъдий, Румий, Аттор, Навоий ҳикматларини нафис чизиқлар билан қоғозга кўчираётган рассомнинг ҳуснихатини ёшлар диққат билан кузатишади. Ажамлик хаттотларнинг гўзал нақшлар билан безатилган асарларида Самарқанд, Хива, Бухоро обидалари пештоқидаги битиклар билан уйғунлик бор.\nЭкспозицияда асосий ўринни рангтасвир асарлари эгаллаган. Акмал Нурнинг баҳорий рангларга бурканган ишларидан кўз қамашади, Журъат Раҳмоновнинг рангин гуллар тароватини мужассам этган картиналари Хуршид Зиёхоновнинг кубистик автопортрети билан уйғунлашиб кетган. ўофур Қодировнинг “Қора товус”и ва “Учиб кетаётган қушлар”и бизни сирли туйғуларга ошно этса, Шаҳноза Абдуллаеванинг фақат дўппи тасвиридан иборат асарлари, унда акс этган нақшу безаклар миллий анъаналаримиз ҳақида ҳикоя қилади. Бу ижодий ишларни кузатиб, халқимизнинг кўҳна мероси, урф-одат ва қадриятлари замонавий рассомлар учун туганмас илҳом манбаига айланганини, мустақилликнинг дастлабки йилларида ўзбек рангтасвирида шаклланган бу тенденция ҳамон давом этаётганини англайсиз.\nЁш мўйқалам соҳибларининг ижоди ҳам эътиборга лойиқ. Жумладан, қорақалпоғистонлик ёш рассомлар бу йилги фестивалда қизиқарли мавзулардаги ёрқин асарлари билан иштирок этишмоқда. Улар қорақалпоқ халқининг тарихи, миллий анъаналарини ўзига хос кўринишда талқин этишган. Айниқса, истеъдодли мусаввир Саидбек Сабирбаевнинг асарлари диққатга сазовор. Она халқининг бой оғзаки меросидан илҳом олган ижодкор ўзига хос поэтик услубни топишга эришгани яққол сезилиб турибди. Саидбекнинг “Уйқудаги Орол”и чуқур рамзий маънога эга. Майин тўлқинлар бағрида сузиб бораётган қайиқ ичида уйқуга кетган аёл ва эркак образлари эртак қаҳрамонларини ёдга солса-да, бу манзара замирида рассомни ўртаётган ўй-хаёллар, муаммоларнинг бадиий ифодаси мужассам.\nУмуман, кўргазмадан ўрин олган рангтасвир асарлари орасида навқирон авлод вакилларининг ижоди яққол ажралиб турибди. Шу боис асосий намойишда ёш рассомлар учун янада кенг ўрин ажратилса яхши бўларди. Тасвирий ва амалий санъат фестивали аслида ёшлар анжумани сифатида юзага келганини назарда тутган ҳолда, унинг марказида айнан ёшларнинг асарлари туриши муҳим. Бу жараёнда аввалги фестивалларда намойиш этилмаган янги асарларнинг танлаб олинишига ҳам жиддий эътибор қаратиш лозим. Шунингдек, асосий намойишдан ўрин олган инсталляциялар савияси масаласида ҳам жиддий саволлар бор. Очиғи, улар орасида томошабинлар эътиборини жалб этадиган, мушоҳадага чорлашга қодир профессионал ишлар деярли учрамайди. Бу борада фестиваль ташкилотчилари янада жиддий изланишини истаб қолардик.\nБаҳор жозибаси, кўнгилга қувонч улашувчи таровати ижод аҳли учун ҳамиша илҳом бағишлаб келган. Тасвирий ва амалий санъат фестивали кўтаринки руҳда ўтаётганининг боиси ҳам шундадир, балки. Анжуман доирасида Ўзбекистон тасвирий санъат галереяси, халқаро Маданият карвонсаройи, Фотосуратлар уйида катта-кичик кўргазмалар, маҳорат дарслари, учрашув ва суҳбатлар ташкил этилмоқда. Бугун Марказий кўргазмалар залида “Замонавий жамиятнинг маънавий модернизациясида санъат ва бадиий таълимнинг ўрни” мавзусида илмий-амалий конференция, “Турон” театр-студиясининг спектакль-перфоманси ҳамда “Камолиддин Беҳзод издошлари” танлови ғолибларини тақдирлаш маросими бўлиб ўтади.\nТасвирий санъат байрами давом этмоқда, қизиқарли ижодий лойиҳалар амалга оширилаётир… Фестиваль доирасида ҳали кўплаб тадбирлар ўтказилади. Ёш рассомлар бу тадбирларда ўз ижодини намойиш этиш билан бирга, устоз рассомлар билан мулоқот қилиб, сабоқ олишини, маҳоратини оширишини хоҳлардик. Зеро, профессионал ижод, гўзал орзулар сари элтувчи йўл мана шундай анжуманлардан бошланади.


Ўзбекистон Ёзувчилар уюшмаси » БУЮК БОБОЛАР ИЗИДАН\nАсосий Адабий ҳаёт БУЮК БОБОЛАР ИЗИДАН\nБУЮК БОБОЛАР ИЗИДАН\nЎзбекистон Ёзувчилар уюшмаси Жиззах вилоят бўлими қошида ташкил этилган “Сангзор мавжлари” ижодий тўгарагининг навбатдаги, “Буюк боболар изидан” мавзусида бўлиб ўтган машғулотни Ёзувчилар уюшмаси вилоят бўлими масъул котиби Меҳрибон Абдураҳмонова олиб борди.\nУнда вилоятнинг фаол ижодкорлари Бердибек Тошбеков, Абдуғаффор Шодмонқулов, Улуғбек Ҳожимурод, Маъмура Меҳр, Сайёра Эргашева, Кумуш Ўсарова ҳамда туманлардан ташриф буюрган ёш ижодкорлар иштирок этишди.\nТўгарак машғулоти давомида Бердибек Тошбековнинг “Гавҳар томчилари” ҳамда ёш ижодкор Мақсуда Субҳонқулованинг “Эъзоз” номли китоблари тақдимоти ҳам бўлиб ўтди. Тақдимотда Ёзувчилар уюшмаси вилоят бўлими етакчи мутахассиси Сайфиддин Оканов Бердибек Тошбеков ижоди тўғрисида илиқ фикрлар билдириб ўтди.\nМашғулотда вилоятнинг турли туманларидан 37 нафар ёш ижодкор иштирок этди. Машғулот анъанага кўра, буюк бобокалонимиз Алишер Навоий ғазалларини ўқишдан бошланди. Шундан сўнг иштирокчилар ўз машқларидан намуналар ўқишди. Ҳар бир қатнашчининг ижодий иши таҳлил қилиниб, тегишли кўрсатма ва тавсиялар берилди.\nЎзбекистон Ёзувчилар уюшмаси Жиззах вилояти бўлими\n© 6204 Ўзбекистон Ёзувчилар уюшмаси


Xiaomi'нинг 9 та антиқа гаджетини биласизми? - Terabayt.Uz\nXiaomi'нинг 9 та антиқа гаджетини биласизми?\nХитойнинг Xiaomi компанияси кўпчилик учун севимли бўлган смартфонлар ишлаб чиқарувчи компания ҳисобланиши билан бир қаторда кенг қамровдаги ақлли маҳсулотлар экотизимига ҳам эгалиги билан ажралиб туради.\nҲиндистон бозорининг катта қисмини эгаллаб, Европага асталик билан кириб бораётган бўлса-да, компания бошқа ҳеч қаерда эмас, айнан ўз уйи — Хитойда кенг қулоч ёзган.\nXiaomi'нинг, масалан, ҳиндларга атагани жомадон, рюкзак ва чироқлардангина иборат бўлса, Хитойда сотиладиган маҳсулотларини санаб саноғига ета олмайсиз.\nҚуйида Xiaomi'нинг ғалатиларидан тортиб, фойдалиларгача бўлган баъзи гаджетлари ҳақида тўхталиб ўтамиз.\n«Юлдуз йўли» сериали мухлислари ракета бортидаги «Enterprise» номли универсал таржимонни яхши эслашади. Илмий-фантастик фильмдаги каби таржимонлар ҳақиқий ҳаётда мавжуд бўлмаса-да, Хиаомиънинг шунга ўхшаш ўз мухлисларига атаган маҳсулоти бор.\nXioami Mijia таржимони смартфонга ўхшаш қурилма бўлиб, микрофонлар жамланмаси ва орқа панелдаги камерадан иборат. 4.1 дюймли экрандан реал вақтда таржима қилинган матнларни кўриш мумкин, девайс интернетга уланган бўлса, албатта. 18 та тилни тушунувчи қурилманинг ҳам олд, ҳам орқа томонига жами олтита микрофон қўйилган бўлиб, бу тўғри таржима қилиш учун овозни аниқ қабул қилиш имконини беради. Бонус сифатида эса Mijia таржимондан Кўчма фаол нуқта (Portable Hotspot) сифатида ҳам фойдалансангиз бўлади.\nҲа, ҳа. Xiaomi рациялар ҳам ишлаб чиқаради. Ҳозирга қадар Xiaomi ушбу қурилманинг иккита авлодини ишлаб чиқарган. Компаниянинг таъкидлашича, Mijia рацияси билан 5 км гача бўлган масофада суҳбатлашиш мумкин. Бундан ташқари, ушбу гаджетда FM радио ва Bluetooth ҳам мавжуд.\nXiaomi ушбу рацияни аққллилаштириш йўлини топган. Гаджетни махсус илова орқали смартфонга улаб, тармоқнинг иккинчи аъзосига қисқа матнлар юборишингиз ёки геомаълумотларингизни узатишингиз ҳам мумкин; асосийси, бу учун интернет ҳам шарт эмас. Жуда қулай, шундай эмасми!?\nАвтомобилга ўрнатилувчи симсиз қувватлагич\nБу турдаги гаджетлар ҳақида кўп ҳам ўйлаб ўтирмаймиз: уларни автомобилимиз салонига ўрнатиб, телефонимизни жойлаштириб қўямиз, тамом. Бироқ Xiaomi ушбу гаджетни такомиллаштирган. Мослама нафақат смартфонни 20 ваттда қувватлаб беради, балки ўзининг ички вентиляция тизими билан унинг қизиб кетмаслигини ҳам таъминлайди.\nБундан ташқари, қувватлагичнинг ушлагичи смартфоннинг энига томон ҳажмига автоматик мослашади. Ён томондаги инфрақизил тугмачани боссангиз, автоматлаштирилган ушлагич қисм очилиб, смартфонингизни жойлаганингиздан сўнг яна торайиб, телефонингиз ҳажмига мослашиб олади.\nСуюқ совун тутгич\nДунёнинг энг таниқли смартфонсози суюқ совун тутгич ишлаб чиқариши жуда ғалати туюлиши мумкин, лекин нима ҳам дердик. Инфрақизил нур асосида ишловчи девайс қўлингизни аниқлаб, совун ажратиб чиқариб беради. Ҳаммаси содда ва нафис.\nXiaomi'нинг ақлли жўмраги хонадонингиздаги жўмраклардан оқаётган сувларни тежашга хизмат қилади. Юқоридаги совун тутгич каби жўмрак учига тақилувчи ушбу девайс ҳам инфрақизил нурдан фойдаланган ҳолда қўлингизни аниқлаб, сув оқимини назорат қилади. Жўмракдан уч дақиқа сув оққанидан сўнг, қурилма оқимни тўхтатади, лекин исталган вақтда сувни ёпиш учун қўлингизни силкитишингиз ҳам мумкин.\nУшбу қурилма, айниқса, ошхонада иш беради, сабаби идишларни юваётганда кўпчилик қўли билан кранни ушлашни хоҳламайди.\nОчиғи, таниқли смартфон компаниясининг гигиена маҳсулотлари ҳам ишлаб чиқариши ортидаги сабабни тушуниш қийин. Электр устара билан бир қаторда Xiaomi бурун қайчи, бошқача қилиб айтганда, бурун тукларини калталовчи қайчи ҳам чиқаради. Мижиа бурун қайчиси смарт мослама эмас, лекин барибир уни ҳам рўйхатимизга қўшишга қарор қилдик. Қайчининг дизайни нафис, нархи ҳам қиммат эмас.\nХитой компаниясининг антиқа гаджетлари рўйхатини Ninebot моноцикли билан давом эттирамиз. Номидан ҳам кўриниб турганидек, ушбу қурилма моторли якка ғилдиракдан иборат ва 25 даража қияликкача кўтарила олади. Максимал тезлиги соатига 45 километрга етсада, Xiaomi хавфсизлик мақсадида ўртача 20 км/соат тезликда юришни маслаҳат беради. Турли юзаларда бемамол ҳарактланиши учун девайснинг ғилдираги 45 сантиметр йўғонликда қилиб ишланган. Ninebot моноциклида саргузаштларни амалга оширишга тайёрмисиз? Унда, қурилмани қуйидаги ҳаволадан сотиб олинг.\nMijia Balance Wheel ролиги\nЙиллар давомида Xiaomi шаҳар ичида ҳаракатланишга қаратилган стартапларга сармоялар киритиб келган. Мана шундай стартаплардан бири якка ғилдиракли ролик бўлиб, гаджет соатига 12 км тезликда ҳаракатланади.\nBalance Wheel 100 килограмм юк кўтариш сиғимига эга ва бир қувват билан 45 дақиқа ишлай олади.\nВино очгич ва тиқин\nXiaomi'нинг бошқа маҳсулотлари сингари бу гаджет ҳам жуда ҳам нафис дизайн ечимига эга. Оддий қилиб тушунтирсак, Mijia вино очгичи кичик моторли очқичдир. У билан винони 6 сония ичида очиш мумкин.\nБунга қўшимча, компания вино шишаси учун тиқин ҳам сотади. Маҳсулот ҳақида батафсил бу ердан маълумот олишингиз мумкин.\nХитойлик смартфонсоз компания яна минглаб бошқа маҳсулотлар сотади, улардан энг ўзига хосларини сиз билан баҳам кўрдик.\nКомпаниянинг бошқа маҳсулотларидан сиз ҳам хабардормисиз? Ижтимоий тармоқлардаги саҳифаларимизда бу ҳақида биз билан ўртоқлашинг.


Барака хирмони юксалмоқда\nБағдод туманидаги Самарқанд ММТП ҳудудида жойлашган 17 та йиғим-терим отряди тасарруфида 664 гектар пахта майдони мавжуд бўлиб, ушбу отрядлар аъзолари томонидан 1900 тоннадан зиёд сифатли саноат хом ашёси йиғиштириб олиш режалаштирилган.\nАйни пайтда ҳудуддаги “Бардош элита файз”, “Серқуёш Бағдод” сингари фермер хўжаликлари аъзолари фаоллик кўрсатиб, барака хирмонини юксалтиришда барчага ўрнак бўлишмоқда.\nМавсум иштирокчилари учун барча шароитлар яратилгани иш унуми тобора яхшиланиб боришида муҳим омил бўлаяпти,-дейди 44-пахта йиғим-терим отряди раҳбари Анваржон Мамасиддиқов. – Ҳидоят Нуралиева, Мавлуда Умрзақова, Наргиза Исмоилова каби теримчиларимиз кунига 140-160 килограмдан пахта териб оилалари даромадини оширишга муваффақ бўлмоқдалар.\n« Маҳалла – кичик ватан\nБарқарор ишлаш масъулияти »


Аллоҳ суйган кишилар « Ўзбекистон Халқ Ҳаракати\n13 January 2017 - 8:00\nБу қишлоқда учинчи дўстим билан ҳам хайрлашдим. Янги бир ҳамсафарим билан толқон ва сариёғни ғамлаб узоқ сафарга равона бўлдик.\nАйтишларича, илгарилари бу тоғларда йўл қурилган бўлиб, инқилоб даврида бу йўллар бузилиб кетган, ҳозирги кунда эса ҳар ҳил дарахтлар чангалзор каби ўсиб ётарди.\nҲар жойларда муздеккина чашмалар оқиб турар, бутун атроф катта гилам тўшалгандек ям-яшил бўлиб кўзни қувонтирар, майин шабада эсиб ҳаракатга келган турли-туман ўт-ўланлар, дарахт япроқлари бу манзарага ҳусн қўшиб тебранарди.\nОнда-сонда потираб учиб чиққан каклик тўдаси бир-биридан ўзарга зўр бериб сайрашлари киши қалбини яшнатиб юборарди.\nБиз кундузи сафар қилар ва кечаси бирор қулайроқ жой топиб тунардик.\nЙўлда учраган баъзи паррандаларни овлаб озуқаланардик.\nОлтинчи куни аср вақтига яқин бир чорраҳага етиб бордик. Тўғримиздаги чиройли йўлакдан илгарига интилдик. 20-30 дақиқалар чамаси юрганимиздан сўнг қуюқ чангалзор бошланиб, узоқдан баланд ва пурвиқор бир қалъа кўзга ташланиб турарди. Аллоҳга ҳамду-санолар айтдим. Қалъага яқинлашай, деганимизда тўсатдан чангалзор ичидан қуролланган бир неча йигитлар пайдо бўлди. Уларнинг баъзилари отлиқ эди.\n-“Ассалому алайкум”—деди, отлиқлардан бири хушовоз лаҳжада.\n-Қаердан келиб, қаерга кетаяпсизлар?\n-Шаҳрисабздан келяпмиз — дедим.\n-Сиз шаҳрисабзликка ўхшамаяпсиз, лекин шеригингиз мумкин ўша ердандир, — ажойиб бир оҳанг билан юзида енгил табассум ўйнатиб, деди у йигит.\n-Тахминингиз тўғри, аслида мен фарғоналикман, шеригим “Қизил эмчаклик”.\n-“Қизил эмчак”дан кимни танийсиз?\n-Мен у ерда уч кун турдим, ҳеч ким билан танишганим йўқ, бирор кишини исмини ҳам билмайман.\n-Шаҳрисабздан кимни танийсиз?\n-Темурбекни, мен уни уйида бир қанча вақт меҳмон бўлдим — дея унинг манзилини тўлиқ айтиб бердим.\nМенга диққат билан тикилиб: ”Саволларимга тўлиқ жавоб бермадингиз, келишдан мақсадингиз нима?, — деди.\n-Сайру-томоша, Аллоҳнинг қудратини мушоҳада этиш.\nЙигитнинг чеҳрасида маъноли табассум югурди.\n-Гўёки сиз қалъани сайр қилгани келдингиз?\n-Худди шундай, — деб жавоб бердим.\nЙигит шерикларига бир имо қилган эди, қандай пайдо бўлган бўлсалар шундай ғойиб бўлдилар. Фақат икки отлиқ ва тўрт пиёда биз билан қолди. Йигит отлиқлардан бирини олиб қалъа томон жўнади.\n-Сизлар кимсизлар? Мен билан сўзлашган йигит ким,— дея савол қилдим.\n-Ман туркий намедонам — деди у мулойимлик билан.\nФорсий яхши билмаганим учун жим қолдим.\nШеригим форсий забонда:\n-Сиз қаерликсиз?— дея гап бошлади.\n-Балжувонликман, Анвар пошшо шаҳид бўлганидан сўнг, етти- саккиз йилдан буён шу чангалзорда муқимман, — деб жавоб берди.\nБир неча фурсат ўтиб йигит қайтиб келди. Шеригимга ижозат бериб, мени ўзи билан қалъа томон олиб кетди.\nҚуёш ботишига яқин қалъага етиб бордик. Отимнинг устига қаттиқ оқ мато ташлаб қўйишди. Шунинг учун бўлса керак, ҳеч тўсқинликсиз кетиб борар эдик. Йўлнинг икки томонига қуролланган кишилар қўйилган, уларнинг қўриқчи эканини сезиш мумкин эди.\nҚалъанинг махфий эшикларидан бири орқали ичкарига кирдик. Узун йўлакли катта ҳовлида бизни ўрта яшар, узун қоматли салобатли бир киши кутиб олди. Ҳол-аҳвол сўрагандан сўнг:\n-Темурбек яхши бўлиб қолдими? — деб сўради.\n-Нима касал эди?\n-Тишлари оғриётган эди.\n-Аллоҳ ул каби инсонларни паноҳида асрасин.\n-Омийн, — дедим баланд овозда.\nҲовлида тахминан 500 нафар мужоҳид бор бўлиб, ҳаммалари рус бешотари билан қуролланган эдилар. Мени ҳайратга солган нарса, мужоҳидларнинг тартиби ва ҳар бир нарсадан огоҳликлари эди. Мен бу ерга етиб келмасимдан аввал бутун юриш-туришим, шаклу-шамоилимдан тўлиқ маълумот етиб бўлган экан.\nМамлакатдаги ҳар бир юз бераётган катта-кичик воқеалардан бохабар бўлиб туришар ва ҳар бир гуруҳ марказ ва ўз раҳнамолари билан мустаҳкам алоқа ўрнатган эдилар.\nҚайси вилоятларда аҳвол жуда танг бўлганда, тоғлардан бўрондек ёпирилиб коммунистларга ҳамла этишар эди. Бу мужоҳидларнинг барчаси моҳир мерган ва чавандоз эдилар. Бу қалъа эса мингга яқин мужоҳидларнинг қароргоҳи эди.\nПурвиқор тоғлар Афғонистонга уланиб кетган эди. Бироқ Афғонистон чегараларига қизил аскарлар жойлашиб олиб қўриқлашар эди. Шунинг учун мужоҳидлар қамалда қолган эдилар.\nҚалъанинг амири Бухоро мадрасасини битириб чиққан олим ва Анварпошшо билан “Озоди Туркистон” жангларида иштирок этган мужоҳид эди.\nМужоҳидлар ёнғоқ, чинор каби дарахтлардан қимматбаҳо ва нафис қаламдонлар ясашар ва Самарқанд, Бухоро, Афғонистон бозорларида юқори баҳоларга сотишар эди. Улар тинчлик вақтларида шу каби ҳунарлари билан тирикчилик қилар эканлар.\nБомдод намози ўқилганидан сўнг, мени мужоҳидларга тўлиқ таништирдилар. Сўз орасида амир нотаниш ажиб бир сўз айтди. Бу сўздан сўнг ҳамма мужоҳидлар ўрниларидан туриб баланд овозда “Аллоҳу акбар” — деб наъра тортдилар.\nСўнгра амир “калимаи тоййиба”ни ўқиди. Барча мужоҳидлар унга жўр бўлдилар. Бу уларнинг Аллоҳ йўлидаги қийинчиликларга бардош беришга, жонларини қурбон қилишга аҳдларини янгилаётган вақтлари эди.\nСўнгра дастурхон ёзилди. Отнинг сути ва толқондан тайёрланган таом тортилди. Бу кечки таомнинг ўзгинаси эди. Амир мени ўз ёнига ўтиргизди, таом орасида: ”Энди нима қилмоқчисиз?”— деди.\nЖавобга оғиз жуфтлаган эдим, қўққисдан:\n-Қарши бекатида киссавурлар билан тўқнашув бўлган эдими?— деб қолди.\nМени ҳайрон бўлиб қолганимни кўриб кулдида, елкамга қоқиб: “Тўразода, бу мусибатлар ўзимизнинг ва бузрукларимизнинг куфрони неъматлари натижасида нозил бўляпти. Кўрайликчи, Аллоҳ кечирармикан ёки узун жазо берармикан”— деди да, “Ғийлонга борасизми?” — деб сўради.\n-Азиз ватанимизнинг ҳар бир қитъасигача бораман, — деб жавоб бердим.


Сенат «Туризм тўғрисида»ги қонунни маъқуллади. Хўш, энди нима ўзгаради? - zarnews.uz\nСенат «Туризм тўғрисида»ги қонунни маъқуллади. Хўш, энди нима ўзгаради?\nЎзбекистон Республикаси Олий Мажлиси Сенатининг йигирманчи ялпи мажлисида янги таҳрирдаги «Туризм тўғрисида»ги қонун қабул қилинди.\nАввало, мазкур қонун билан Туризмни ривожлантириш давлат қўмитаси туризм соҳасидаги ваколатли давлат органи этиб белгиланди.\nШунингдек, қонунда туризм соҳасидаги давлат сиёсатининг асосий йўналишлари, туризмнинг шакллари ва турлари, туристик индустрияси ва ундаги хизматлар турлари, туристик зоналар ва туристик кластерлар, туризм соҳасидаги фаолиятни амалга ошириш шартлари, туристик маҳсулотни шакллантириш, тарғиб этиш ва реализация қилишнинг хусусиятлари, шунингдек, туризм соҳаси субъектларининг ҳуқуқ ва мажбуриятлари назарда тутилмоқда.\nУшбу қонун туристик хизмат кўрсатиш, фаолият кўрсатишга доир ҳуқуқий ва институционал базасини шакллантириш, миллий туризм маҳсулотини ички ва жаҳон бозорида тарғиб қилиш, сайёҳлик индустриясини ривожлантириш қулай шарт-шароитларни шакллантиришни мақсад қилган.


Ўзбекистон давлат консерваториясида магистратура битирувчиларига диплом топширилди\nЎзбекистон давлат консерваториясининг муҳташам Орган залида магистратура босқичи битирувчиларига диплом топшириш маросими бўлиб ўтди. Тантанали маросимни Ёшлар билан ишлаш проректори С.Азизбоев очиб, барча битирувчиларни ушбу қувончли кун билан табриклади ва уларнинг келгусидаги касбий фаолиятларида улкан муваффақиятлар тилади.\nТадбирда магистрантларнинг ота-оналари ҳам иштирок этиб, ёшларга Ватанимиз равнақи йўлида ҳормай-толмай меҳнат қилишлари учун оқ йўл тилашди. Шундан сўнг битирувчиларга дипломлар тантанали тарзда топширилди.\nЖорий 2017-2018 ўқув йилида Ўзбекистон давлат консерваторияси магистратура босқичини 21 нафар талаба 9 мутахассислик бўйича тамомлади. Битирувчилар орасида Ўзбекистон давлат консерваториясида ўқитувчи, контсертмейстер сифатида ишда қолаётганлари бор, шунингдек, истиқболда илмий фаолият билан шуғулланишни ўз олдига мақсад қилиб қўйган битирувчилар талайгина. Биз барча битирувчиларга омад тилаймиз ҳамда келгусида мамлакатимиз мусиқа санъатини янада ривожлантиришда уларга муваффақиятлар тилаб қоламиз.


Ким Чен Ин ваколатларнинг бир қисмини синглисига топширди\nКХДР етакчиси Ким Чен Ин ваколатларнинг бир қисмини синглиси Ким Ё Чжонгга топширди. Меҳнат партияси Марказий қўмитаси бўлим бошлиғининг биринчи ўринбосари лавозимини эгаллаб турган Ким Ё Чжон ҳозирда вакиллик ҳуқуқи бўйича умумдавлат ишлари билан шуғулланмоқда.\nТОШКЕНТ, 21 авг - Sputnik. КХДР етакчиси Ким Чен Ин ваколатларнинг бир қисмини синглиси Ким Ё Чжонгга топширди, дея хабар беради Рёнхап агентлиги Жанубий Корея разведка маълумотларига таяниб.\nКим Чен Ин синглиси КХДР раҳбари бўлишга тайёрланмоқда\nТаъкидланишича, Кореянинг Меҳнат партияси Марказий қўмитаси бўлим бошлиғининг биринчи ўринбосари лавозимини эгаллаб турган Ким Ё Чжон ҳозирда вакиллик ҳуқуқи бўйича умумдавлат ишлари билан шуғулланмоқда. Бундан ташқари, у Пхеньяннинг Вашингтон ва Сеулга нисбатан сиёсати учун жавобгардир.\nРазведка хизматига кўра, Ким Чен Иннинг синглиси КХДРнинг "иккинчи рақамли етакчиси"дир, аммо амалдаги раҳбар ҳали бери ворисини танламаган.\nВазирлар Маҳкамаси раиси Ким Док Хун ва Давлат кенгаши раисининг ўринбосари Пак Бон Дю ўз зиммаларига мамлакат иқтисодиётини бошқариш вазифаларини олишди. Яна иккита юқори мартабали мулозимлар мудофаа масалаларига қисман жавобгар бўлдилар.\nАгентлик манбаларининг таъкидлашича, ҳокимиятнинг бундай тақсимланиши Ким Чен Ин бошдан кечираётган стрессни минималлаштириш ва "ўз сиёсати муваффақиятсиз"лиги тақдирида айбловнинг бир қисмини ундан олиб ташланишига қаратилган.\nАпрел ойида Ким Чен Ин жамоатчилик олдида 20 кун давомида кўринмади. Унинг йўқлиги сабабли сиёсатчининг эҳтимолий вафоти ёки касаллиги ҳақида миш-мишлар пайдо бўла бошлади. Ўша пайт тахмин қилинишича, Шимолий Корея раҳбари ўзи мустақил туролмаган, нормал ҳолатда юра олмаган ёки "вегетатив ҳолатда" бўлган. Деярли уч ҳафта давомида кўринмаганидан сўнг, 1 май куни Ким Чен Ин Пхеньян яқинидаги Пхёнан-Намдо провинциясида жойлашган Сунчхон шаҳрида ўғитлар заводининг очилиш маросимида иштирок этди. Унга Ким Ё Чжон ҳамроҳлик қилган, уни баъзи одамлар Шимолий Корея раҳбарининг вориси бўлади деб таҳмин қилишмоқда.\nКорейслараро алоқалар бўйича тегишли идораси раҳбари бўлмиш Жанубий Кореянинг миллий бирлашиш вазири Ким Ён Чхоль КХДР раҳбарининг соғлиғи билан боғлиқ хабарлар "фейк" ва "инфодемия" эканлигини таъкидлаган.\nРоссия яна бир давлат билан авиа-қатновларни тиклади\n23 ноябрдан бошлаб Венесуэла Россия билан авиа қатновларни қайта тиклайди – деб хабар қилди Венесуэла фуқаролик авиацияси хизмати.\nТОШКЕНТ, 23 ноя — Sputnik. 23 ноябрь куни Венесуэла Россия билан авиа қатновларни қайта тиклайди, деб хабар қилди Лотин Америкаси давлатининг фуқаролик авиацияси хизмати.\nЭртадан Тошкент вилоятлар билан автобус қатновларини тиклайди\n"Фуқаро авиацияси хизмати ... 23 ноябрдан бошлаб Россия ва Боливиядан тижорат рейслари очилиши тўғрисида хабар беради", - дейилган хабарда.\nУшбу 2та йўналиш Мексика, Доминикан Республикаси, Эрон, Туркия ва Панамага очиладиган рейсларга қўшилади.\nБир неча кун олдин Венесуэла президенти Николас Мадуро яқинда Венесуэла ва Россия ўртасида тўғридан-тўғри рейслар очилишини эълон қилганди.\nВенесуэладаги Conviasa авиакомпаниясининг веб-сайтида Москва йўналиши чипталарни сотувга қўйилди.\nБилл Гейтс янги пандемия хавфи ҳақида огоҳлантирди\nMicrosoft асосчиси Билл Гейтс дунё янги пандемияга дуч келиши мумкин деб айтди. Microsoft асосчиси таъкидлашича, кейинги сафар одамлар вирусларга қарши туришга яхшироқ тайёргарлик кўрган бўлади.\nТОШКЕНТ, 23 ноя — Sputnik. Microsoft асосчиси Билл Гейтс дунё янги пандемияга дуч келиши мумкин деб айтди. РИА Новости хабарига асосан.\nЎзбекистонда коронавирус: янги ҳолатлар\nАктриса Рашида Жонс ва АҚШ бош инфекционисти Энтони Фаучи иштирокидаги подкастда миллиардерга “ҳақиқатан ҳам дунё янги эпидемияни кутмоқдами?” деган савол берилди.\n"Ҳа. Агар у йигирма йилдан сўнг юз берса, омадимиз келган бўлади", - деб жавоб берди у.\nГейтснинг таъкидлашича, муайян шароитларда бу аввалроқ - уч йил ичида юз бериши мумкин.\nШу билан бирга, Microsoft асосчиси таъкидлашича, кейинги сафар одамлар вирусларга қарши туришга яхшироқ тайёргарлик кўрган бўлади. Унинг сўзларига кўра, бу вақтга келиб инсоният карантинга кириш алгоритмларини ишлаб чиққан бўлади. Гейтс шунингдек, потенциал инфекцияни ташувчиларни тестдан ўтказиш тизимиларининг яхшиланишига умид билдирди.\nАввалроқ, Гейтс қишда COVID-19 билан вазият ёмонлашишини тахмин қилганди. У совуқ мавсумда одамлар уйда кўпроқ вақт ўтказишини, эҳтиёт чораларини кўришдан чарчаганини ва вирус фаолроқ тарқалишини таъкидлади. Унинг фикрига кўра, вакциналар ишлаб чиқариш кўпайганидан сўнг вазият яхшиланади.\nБССТ махсус вакили Девид Набарро коронавируснинг учинчи тўлқини хавфи ҳақида огоҳлантирганди, унинг фикрига қараганда, Европа келаси йил бошида унга дуч келиши мумкин.\nЕвропа давлатлари иккинчи тўлқиннинг олдини ололмади, гарчи улар биринчисини жиловлашга муваффақ бўлганди.\n“Агар улар ҳозирда зарур инфратузилмани қурмасалар, келгуси йил бошида учинчи тўлқин бўлади", - деган сўзларини келтирган Badener Tagblatt.\nкарантин, Билл, коронавирус\nХоразм шевасида сўзлаётган бир гуруҳ аёллар томонидан бошқа бир аёл кишини қизлик иффати йўқлигини рўкач қилиб ечинтириб уяли телефони орқали олган видеотасвир тарқалди.\nТОШКЕНТ, 23 ноя — Sputnik. Хоразмда аёл кишини ечинтириб, видеога олганларга нисбатан жиноят иши қўзғатилди, деб хабар қилди вилоят ИИБ ахборот хизмати.\nХабарда айтилишича, 22 ноябрь куни ижтимоий тармоқларда Хоразм шевасида сўзлаётган бир гуруҳ аёллар томонидан бошқа бир аёл кишини қизлик иффати йўқлигини рўкач қилиб ечинтириб уяли телефони орқали олган видеотасвир тарқалди.\nУшбу видеолавҳадаги ҳолат қачон, қаерда содир бўлганлиги ва жараён иштирокчиларининг шахсига аниқлик киритиш мақсадида Хоразм вилояти ИИБ масъул ходимлари томонидан терговолди текширув ҳаракатлари олиб борилди.\nОлиб борилган суруштирув жараёнида мазкур ҳолат жорий йил 7 октябрь куни Урганч шаҳрида содир бўлганлиги маълум бўлди.\nЖараён иштирокчиларининг шахси тўлиқ аниқланган бўлиб, тергов манфаатлари ва жабрланувчининг шахсий ҳаёт дахлсизлигини таъминлаш мақсадида иштирокчиларнинг исм-шарифлари ошкор этилмайди.\nМазкур ҳолат юзасидан ички ишлар органлари томонидан жиноят иши қўзғатилиб, тергов ҳаракатлари олиб борилмоқда.


Mazda 2015 йилнинг экологик жиҳатдан энг тоза ва тежамкор автомобили деб топилди - Carzone.Uz\nMazda автомобиллари тежамкорлиги ва экологик томонлама хавфсизлиги билан бошқа компания машиналаридан яққол ажралиб туради. Табиатни муҳофаза қилиш Агентлигининг тузган тежамкор автолар рўйхатида кетма-кет уч марта олий ўринга муносиб кўрилгани бунинг исботидир.\nАҚШ кўчаларидаги Mazda машиналарининг ўртача ёнилғи сарфи 100 кмга 8 литр. Мутахассислар фикрича, бу ўтган йилгидан 5 фоизга яхшиланган кўрсаткичдир. Қолаверса, 1 кмда чиқариб ташланадиган карбонат оксиди гази 188 граммга қисқарди, бу ўтган йилги кўрсаткичдан 9 фоизга яхшироқ.\nMazda SKYACTIV — такомиллашган узатмалар қутиси яратилганлиги туфайли Mazda энг тоза машина номига эришди. Mazda SKYACTIV йўл босиш унумдорлигини оширади, хавфсизлини таъминлайди, ёнилғи ёниш жараёни ўзига хос технология бўйича кечади. Мазда турбодамлаш (рус. Турбонаддув, инг. Turbocharger) услубини танламаган, двигателни ҳам кичрайтирмаган. Тежамкорлиги боиси гибрид мотор ва электр узатмаларидадир. Компания Mazda SKYACTIV технологияси ёрдамида 2008 йилдагидан кўра автомобилларини 30 фоиз тежамкорроқ ишлаб чиқаришнинг уддасидан чиқди. Япон компанияси тежамкорлик йўлида изланишларни давом эттиришини билдирди.\n#гибрид двигатель#энг хавфсиз авто#энг яхши автомобиль


СУРУНКАЛИ БАКТЕРИАЛ ПРОСТАТИТ - DAVOLASH\nАвтор Davo На чтение 4 мин Просмотров 20 Опубликовано 31.10.2017\nСУРУНКАЛИ БАКТЕРИАЛ ПРОСТАТИТ Сурункали бактериал простатит нисбатан кам учрайди. Сурункали простатит синдроми бўлган фақат 5% эркакларда простата безининг бактериялар билан инфекцияланиши борлиги тасдиқланган.\nПатогенези ва патологияси\nСБП инфекциянинг кириш йўллари худди ўткир бактериал простатит билан бир хил. Баъзи бир эркакларда СБП уретрадан юқорига кўтарилувчи инфекция туфайли бўлса, бошқаларида эса инфекцияланган сийдикнинг простата бези ичи рефлюкси оқибатида ривожланади. Инфекциянинг бошқа кириш йўллари: тўғри ичакдаги бактерияларнинг тўғридан-тўғри ёки лимфоген йўл билан кириш ва гематоген йўл\nбилан инфекциянинг тушиши фарқ қилинади.\nБактериал простатитнинг равожланиши учун ҳавфли омил бўлиб ҳисобланади:\n1. Қиндаги патоген бактерияларнинг уретра орқали кириши;\n2. Эҳтиёт бўлмасдан орқа тешик орқали жинсий алоқа қилинганда;\n3. Уретранинг патоген бактериялар билан колонизациясида;\n4. Уретрадаги доимий катетерлар ёки уретра орқали асбоблар билан текширишлар ўтказилганда;\n5. Простата безининг трасуретрал резекциясидан кейинги назорат қилинмаган сийдик йўллари инфекциясидан.\nСБПда гистологик ўзгаришлар специфик эмас: ацинуслар ва стромаси ичкаридан ҳамда ташқаридан одатда плазмацитлар, макрофаглар, лимфацитлар билан инфильтрацияланган бўлади.\nКоЬпеп ва БгасЬ (1979) простата безининг ҳавфсиз гиперплазияси туфайли простатэктомия бўлган 162 эркакларни текширганда 98% худди юқоридагига ўхшаш гистологик ўзгаришлар борлигини кузатдилар.\nСБПнинг клиник белгилари хилма-хил. Баъзи беморларда касаллик ҳеч қандай белгиларсиз кечади ва тасодифан аниқланадиган симптомларсиз бактериурияга асосланиб ташхис қўйилади.\nБошқаларда эса ирритатив симптомлар (тез-тез сийиш, сийдикни тута олмаслик, никтурия), оралиқда ва думғаза соҳасидаоғриқ ёки қулайсизлик кузатилади. Баъзи эркакларда эякуляция пайтида оғриқ, гемоспермия кузатилади. Қалтираш ва тана ҳароратининг кўтарилиши камдан-кам ҳолатларди бўлади. Простата безининг сурункали инфекцияси қўзғаганда бирозгина тана ҳароратининг кўтарилиши кузатилиши мумкин.\nКўпгина беморлар анамнезида қайталанувчи (рецидив) сийдик йўллари инфекцияси борлигини таъкидлайди. Простата безини тўғри ичак орқали бармоқ билан текшириб кўрилганда ўзгаришсиз ёки ҳар хил ё баъзи жойлари қаттиқлашган, оғриқли бўлиши мумкин. Тош бўлганда эса крепитация сезилади.\nҚон таҳлили — агар сурункали инфекция қўзғалмаган бўлса, ўзгариш бўлмайди. Простата бези суюқлигида кўп миқдорда лейкоцитлар (кўрув майдонида 10-15 дан кўп) аниқланади. Простата суюқлигининг бактериологик экмаси текширилганда қўзғатувчиси аниқланади.\nИнфекциянинг уретрада, қовуқда ёки простата безида жойлашган жойини аниқлаш учун Меагез — (1968) синамаси ишлатилади.\nМодомики, ўткир ёки сурункали бактериал простатит бўлган беморлар простата суюқлиги таркибида инфекцияга қарши кўп миқдорда антиген — специфик антитела (иммуноглобулин 1&С ва 1&А) бўлганлиги учун бундай антителалар борлигига қилинадиган таҳлил кундалик клиник практикада кам ишлатилади.\nЎткир ёки сурункали уретрит ва цистит симптомлари простатит симптомларига ўхшаш бўлиши мумкин. Лекин Мейерс — Стамея синамаси одатда яллиғланиш ва инфекция жойлашган жойни аниқлашга имкон беради.\nТашқи чиқариш канали ва тўгри ичак касалликлари (оқмалар, геморраидал веналарнинг тромбози, проктит) оралиқ соҳасидаги оғриққа, ўткир сийдик тутилишига сабаб бўлиши мумкин. Физикал ва бошқа махсус текши- ришлар ташхис қўйишга ёрдам беради.\nСБП даволаш учун бактериологик текширувлар натижаларига қараб антибактерал дорилар ишлатилади.\nФтор-хинолон антибиотиклар (офлоксацин, ципрофлоксацин, норфлоксацин, абактал) 4-6 ҳафта давомида, «Бисептол» 12 ҳафта давоми- да буюрилади.\nСпецифик даволаш ҳар бир беморнинг зарурияти ва дориларнинг чидамлигига қараб махсус ўтказилиши керак.\nАгар беморлар СБП дан ўз вақтида буюрилган дорилар туфайли тузалмаса, простата безидаги тошлар доимий равишда сурункали инфекцияни сақлаб туради, бу эса жарроҳлик йўлини ишлатишга кўрсатма бўлади. Трансуретрал простатэктомия агар ҳамма инфекцияланган тошлар ва тўқима олиб ташланса, яхши натижа беради.\nУмумий даволашда илиқ микроклизмалар яллиғланишга қарши дорилар билан биргалик да\nпростата безини массаж қилиш, физиотерапевтик даволаш, магнит ва лазер нури билан даволашлар ва бошқалар ишлатилади.\nСБП профилактикаси организмдаги инфекция ўчоғини йўқотишдан иборат. Уретрани асбоблар ёрдамида текширганда ва уретрага катетер қўйилганда жиддий асептик шароитга риоя қилиш керак.


Қирғизистонлик конвоирлар жиноятчи билан саунада дам олиш пайтида уни қўлдан чиқариб юборишди\n21:47 / 29.02.2016\nҚирғизистонда босқинчиликда айбланган эркак Бишкек суди конвоирларидан улар билан бирга саунада дам олиш пайтида қочиб кетишга муваффақ бўлди. Бу ҳақда 29 февралда Қирғизистон бош прокуратура матбуот хизмати маълум қилди.\n25 ёшли аввал судланган Озобдек Алимқулов қўриқчилар кузатувида Бишкек тергов изоляторидан суд биносига олиб келинган ва ҳибсга олинганлар учун мўлжалланган хонага жойлаштирилган. Тергов маълумотларига кўра, кейинроқ қўриқчилар судланувчини суд биносидан олиб чиқиб, унинг рафиқаси уйига боришган ва у ердан саунага бориб, у ерда спирти ичимликлар ичиб, қизлар билан кўнгилхушлик қилишган.\nСаунада судланувчи алоҳида хонада номаълум қиз билан бирга бўлган. Бироздан кейин қўриқчилар судланувчи хонадаги дарчадан қочиб кетганини аниқлашган.\nҚирғизистоннинг Чуй вилояти Аламедин тумани прокуратураси қўриқчиларга нисбатан "Хизмат лавозимларини суиистеъмол қилиш" моддаси бўйича жиноий иш қўзғатган. Улар ҳибсга олиниб, вақтинчалик сақлаш изоляторига жойлаштирилдилар.\n"Sputnik. Кыргызстан" порталининг маълум қилишича, бир неча бор судланган Алимқулов 4 та шериги билан автомобилларга ёқилғи қуйиш шохобчасига босқинчилик қилишда айбланган. Жиноятчилар АЁҚШдан ярим миллион қирғиз сўми олиб чиқиб кетишган.


Жорий йилнинг 20-30 октябрь кунлари Куала Лумпур шаҳрида болалар, ўсмирлар ва катталар ўртасида спортнинг таэквондо “ВТФ” тури бўйича “IM CHEAMPION 3.0” Малайзия очиқ чемпионати бўлиб ўтди. Ушбу нуфузли спорт мусобақасида Ўзбекистон миллий терма жамоаси сафида вилоятимизнинг қатор яккакурашчилари иштирок этишди.\nСирдарёликларни бир нарса бениҳоя хурсанд қилиб юборди. Ёш спортчиларимизнинг 7 нафари бирваракайига Малайзия очиқ чемпионатининг ғолибларига айланди. Рассил Александропуло, Суҳроб Халилов, Бекзод Аҳмадалиев, Улуғбек Қўшбеков, Оқила Тоиржонова, Беҳруз Аҳмадалиев, Шаҳризода Абдураҳмоновалар ўз вазн тоифаларида шоҳсупанинг юқорисига кўтарилиб, кўксиларига олтин медалларни тақишди. Султонали Маҳмудов эса очиқ чемпионатнинг бронза медалига эга чиқди.\nМусобақа қатнашчиларининг хориждаги сафарига ота-оналари ҳомийлик қилдилар.


Туркия портлашларида Россия изи: ҳақиқат ва тўқима - BBC News O'zbek\nТуркия портлашларида Россия изи: ҳақиқат ва тўқима\nМустақил Dogan ахборот агентлигига кўра, сешанба куни Туркия ҳукумати 45 инсоннинг ўлимига сабаб бўлган Истанбул аэропортидаги портлашларда гумонланган 11 россияликни вақтинчалик ҳибсда қолдирган.\nБи-би-сининг Истанбулдаги манбаларининг айтишича, ҳибсдагилар орасида уч россиялик борлиги аниқ.\nСешанба куни яна 17 киши ушланган. Улрнинг ҳаммасига "қуролли террористик ташкилотга аъзолик" айблови илгари сурилган.\nШу тариқа портлашга алоқадорлик билан ҳибсга олинганларнинг сони 30 тага етган.\nЯна бир нечта россиялик Истанбул, Анталия, Измир ва бошқа шаҳарларда ўтказилган амалиётларда қўлга олинган. Аммо мусулмон фаолларининг таъкидлашларича, ҳибсдагиларнинг кўпчилиги портлашларга алоқаси йўқ.\n"Мамлакатнинг асосий ҳаво дарвозаси олдида бу каби ҳодисанинг содир этилишини бартараф эта олмаган Туркия хавфсизлик кучларининг хатосини, сусткашлигини қандайдир қилиб хаспўшлаш керак, дейди ҳуқуқ ҳимоячиси Салмон Север Би-би-сига.\nҲибсга олинганлар ҳақида нима маълум?\nБи-би-сига айтишларича, Истанбулдаги портлашлардан сўнг, шаҳардаги келиб чиқиши россиялик бўлган мусулмонлар яшайдиган жойга хавфсизлик хизмати ходимлари келишган.\nПортлашнинг эртаси куни уфалик муҳожир Тоҳир Минибаев ушлаб кетилган. У Россияда тақиқланган "Ҳизб ут-Таҳрир" гуруҳининг аъзоси ҳисобланади.\nРоссиялик бир қанча таҳлилчилар мусулмонларнинг радикаллашишига хизмат қилишда айбласаларда, Ҳизб ут Таҳрир гуруҳи ИДнинг ҳаракатларини бир неча бор қоралаб чиққан.\nМинибаев Россиядаги хавфсизлик хизматлари таъқибидан қочиб, бир неча йил олдин Туркияга оиласи билан кўчиб келган. Дўстларининг айтишича, энди уни Россияга экстрадиция қилишлари мумкин.\nИстанбул аэропорти яқинида яна икки россиялик, тахмин қилинишича, икки доғистонлик ҳибс қилинган.\nҚўлга олинган 13 кишининг аксарияти туркияликлар.\nИстанбулдаги доғистонликлар жамоаси юртдошларининг қўлга олинганини тасдиқлаган, бироқ уларнинг сони аниқ эмаслигини айтишган. "Туркиядаги муҳожирлар кўпчилик. Улар ҳар доим ҳам бир бири билан муносабати бўлмаслиги тайин. ИШИДчилар ичида эса турли миллий белгига қараб ажратилмайди. Бу ғоя тарафдорлари кўпинча алоҳида гуруҳ. Шу боисдан мўътадил диний қарашдаги жамоа аъзолари радикал оқимга алоқадор юртдошларидан хабарсиз бўлишлари мумкин", деб айтади Туркияда яшовчи шимолий қовқозлик Сосланбек Исаев.\nПолициянинг ва маҳкаманинг олиб бораётган фаолияти тўғрисида маълумот камлиги боис, вазият ҳам ноаниқ.\nТуркия аэропортидаги портлашлардан сўнг фожеани ёритиш бўйича вақтинчалик, бироқ қаттиқ чекловлар киритилган. Натижада, журналистлар кўпинча аноним манбаъларга таяниб хабар тарқатишларига тўғри келмоқда.\nҚўлга олиш нимага асосланган?\nТуркияда ҳукумат босимлари остида ватанини тарк этган кўплаб россияликлар яшашади. Россияда уларга қарши экстремизм ва Суриядаги жанговор ҳаракатларда қатнашганлик бўйича жиноий ишлар қўзғатилган. Кўпчилик мусулмонлар бу айбловлар сиёсийлигини таъкидлайдилар. Улар Туркияда ҳам хавфсиз яшамаётганликларини айтишади.\nЖиноий ишлар бўйича икки томонлама ҳамкорлик келишувига биноан, Туркияда доимий тарзда диндор россияликлар ушланиб, ватанига депортация қилиб келинади.\n"Қўлга олиш сабаби номаълум. Кўпинча ИШИДга умуман алоқаси бўлмаган, Эрдўғон сиёсатини қувватлаб келадиган мусулмонлар ҳам ушланади, дейди "Ислом овози" сайтининг муҳаррири Дмитрий Черноморенко Би-би-сига.\n"Бу ерда хулоса қилиш ҳам мушкул. Ҳибслар турк хавфсизлик хизмати томонидан уюштирилганми ёки Россия ФХХ томонидан юборилган сўров биланми, тушуниб бўлмайди", деб қайд этади у.\nЎтган ҳафта Туркия ҳукумати Истанбулдаги ҳужумда иштирок этганлар "Россия, Ўзбекистон ва Қирғизистон фуқаролари" бўлганини билдирганди. Оммавий ахборот воситалари россиялик, асли шимолий қовқозлик бўлганини ёзган, бироқ бу ҳозирча тасдиқланмаган.\nКеча, чоршанба куни Туркия Президенти Эрдўғон қўлга олинганлар Россия, Қирғиз ва Тожикистон фуқароси эканини маълум қилди.\nҚирғизистон ва Тожикистон Ташқи Ишлар вазирликлари бу хабар орқасидан текширув ўтказаётганларини маълум қилишган.\nАнқарадаги Қирғизистон консуллигига кўра, Истанбул аэропортида ўзини портлатган шахс ҳақиқатдан ҳам Қирғизистон фуқароси бўлган ёки йўқлиги уларга ҳозирча номаълум.\n"Балки унда сохта паспорт бўлган бўлиши мумкин, буни текширяпмиз", деб айтган консуллик вакили Айимхан Кулукеева.\nТуркия қуролли кучлари бош қароргоҳи маълумотларига кўра, 2015 йилда 913 киши ИШИД сафига киришга уринишда айбланиб қўлга олинган. Уларнинг 99 таси, яъни ҳар ўнтаси россиялик эканини айтган. Уларнинг барчаси Россияга топширилган.


Қозоғистонда қандай ҳолларда банкноталар муомаладан чиқарилади?\n13 Июль 19:05\nALMATY. Kazinform - Дўконда номинал қиймати 1000 тенге бўлган «Култегин» эсдалик купюраси рад этилган тақдирда, Миллий банкнинг ҳудудий филиалига мурожаат қилиш керак. Бу ҳақда банкнинг нақд пул айланмаси департаменти раҳбари Динара Даутова маълум қилди, деб хабар беради Kazinform мухбири.\nУнга кўра аҳоли Миллий банк билан боғланмоқда. Дўконлар 1000 тенгени қабул қилмайди, дейишади.\n«Сизга шуни эслатиб қўймоқчиманки, бу банкноталар қонуний тўлов воситаси ҳисобланади. Бошқа эсдалик банкноталари сингари, улар ҳам банк операциялари ва ўтказмалари пайтида ва ҳар қандай тўлов тури учун қабул қилиниши керак. Бундай банкноталарни қабул қилишдан бош тортган тақдирда маъмурий жавобгарлик Маъмурий жавобгарлик тўғрисидаги кодекснинг 206-моддасига мувофиқ амалга оширилади «, - деди Динара Даутова.\nШунингдек, у бундай пулни қабул қилмаган тақдирда нима қилиш кераклигини тушунтирди.\n«Агар сиздан банкноталарни қабул қилмаса, Миллий банкнинг ҳудудий филиалига мурожаат қилишингиз керак. Биз банкнотани қабул қилишдан бош тортиш фактини видеокамерага олишни ёки ёзма асослашни талаб қилишни таклиф этамиз «,- деди Миллий банк вакили.\nДинара Даутованинг таъкидлашича, «Култегин» купюрасидан ташқари муҳим саналар ва воқеаларга бағишланган эсдалик пуллари ҳам мавжуд.\nУлар, шунингдек, қонуний тўлов воситасидир.\n«Уларни иккинчи даражали банкларда ва«Казпочта» АЖнинг барча филиалларида, Миллий банк филиалларида алмаштириш ва айирбошлаш мумкин. Ушбу банкноталар эскирганида муомаладан чиқарилади «, - деди Динара Даутова.\nЭсдалик купюраларининг тўлиқ рўйхати, шунингдек Миллий банк филиаллари манзиллари ва алоқа маълумотлари ҳақида маълумот Миллий банк сайтида мавжуд.\n#Миллий банк #ҚР Молия вазирлиги #Молия\n5 Қозоғистонда доллар курси яна кўтарилди\n6 Коронавирус бўйича дунёдаги вазият


Назарбоев коррупциядан ташвишда\nҚозоғистон президенти Нурсултон Назарбоев давлат мулозимларига чўнтакларни ағдаришни таклиф қилди.\nҚозоғистон президенти Нурсултон Назарбоев коррупцияга қарши форумдаги чиқишида давлат мулозимлари амал қилиши шарт бўлган ахлоқ меъёрларини белгилаб берди.\nҚозоғистон президентининг давлат мулозимларига қилган мурожаати мамлакат жамоатчилиги орасида кенг муҳокамага сабаб бўлди. Зотан президент ўз чиқишида расмиятчиликни четга суриб қўйиб, юқори лавозимли амалдорларга очиқ-ойдин мурожаат қила бошлади.\nМасалан, Қозоғистон президентининг бутун умр давлат идорасида ишлаган амалдорлар серҳашам виллалар, ўзи ва оила аъзолари минаётган қимматбаҳо машиналар қайси пуллар эвазига сотиб олинаётгани хусусида жамоатчиликка очиқ айта билиши зарурлиги, акс ҳолда, эгаллаб турган лавозимини бўшатиши лозимлиги борасида айтган гаплари оддий қозоғистонликлар қаторида сиёсат арбобларини ҳам ҳайратга солди.\nҚозоғистон раҳбарининг мурожаати юзасидан маҳаллий таҳлилчилар мулоҳаза билдира бошладилар. Сиёсатшунос Эдуард Полетаев президент Назарбоев мурожаатига муносабат билдираркан, мамлакатдаги мавжуд вазиятдан давлат раҳбарининг ўзи ҳам жиддий хавотирга тушганини пайқаш қийин эмаслигини таъкидлайди:\n- Ҳозирда давлат хонавайрон бўлишгача бориши мумкинлиги ҳақида гаплар юрибди. Эндиликда ҳукумат учун энг муҳим чора тезкор қарорлар қабул қилишдан иборатдир. Коррупция эса ўша қарорлар сусткашлик билан қабул қилинадиган ва пул ёрдамида тезроқ ҳал бўладиган жойларда пайдо бўлади. Қозоғистонда коррупцияга қарши кураш айнан 2008 йилда авжига чиққани бежиз эмас, чунки 2008 йил ўтган йили мамлакатга ёпирилган молиявий бўҳроннинг биринчи тўлқинидан кейинги йил бўлиб ҳисобланади, - деди Полетаев.\nМаҳаллий кузатувчиларнинг айримлари президент Назарбоев мансабдорлар олдига бундай талаблар қўйишдан аввал ўзи ва оилалар аъзоларининг даромадлари ҳақида халқ олдида ҳисоб бериши кераклигини таъкидламоқдалар.\nАммо кузатувчиларнинг ҳаммаси ҳам бу фикрга қўшилмайди. Улардан бири қозоғистонлик сиёсатшунос Николай Кузьминдир.\n- Агар жамият, Қозоғистон халқи президентдан ўзи ва оила аъзолари даромадлари хусусида ҳисоб беришни талаб қилганида эди, президент ҳисоб бериши шарт бўларди. Бироқ бу айрим профессионал мухолифатчилар гуруҳидан бошқа ҳеч кимга керак эмас. Бугунги кунда Қозоғистон жамияти коррупцияга кўникди, - деди Кузьмин.\nАммо бошқа бир кузатувчилар коррупцияга кўникиш давлатни барбод қилишдан ўзга нарса эмаслигини урғулайдилар. Қозоғистон раҳбари мурожаатини олқишлаган таҳлилчилар мамлакатлар иқтисодига молиявий бўҳрон хавф солиб турган бир шароитда минтақа давлат раҳбарларининг барчаси президент Назарбоевдан ўрнак олишлари зарурлигини таъкидлайдилар.\nСиёсатшунос Тошпўлат Йўлдошев Марказий Осиё давлатларининг барчаси, хусусан, Ўзбекистон учун ҳам коррупцияга қарши кураш бошлаш вақти аллақачон келганини айтади. Бироқ, сиёсатшуносга кўра, Ўзбекистонда бунинг акси кузатилмоқда.\n- Ўзбекистонда совет даврида коррупцияга қарши кураш бўйича қонун бор эди. Аммо унинг бекор қилинганига 10 йилдан ошди. Баъзи пайтларда катта-кичик амалдорларни “пора олди”, “коррупцияга аралашди”, деб қамашади. Айримлар миллиардлаб пора олган бўлса-да, уларни шартли равишда жазолаб, бошқаларига 10 йиллаб қамоқ жазоси бериб юборади. Лекин бу кураш чинакам кураш эмас. Чунки ким ҳозирги режимга нисбатан озгина норозилик билдирган бўлса, “биз нотўғри иш қилаяпмиз”, деган бўлса ёки ҳар ойлик порасини вақтида ва белгиланган миқдорда етказиб бермаса, ўшаларга қарши курашилаяпти ҳозир. Катта-катта балиқлар қолиб кетиб, эндигина бу йўлга кириб келаётган майда коррупционерларни қамашаяпти, - деди Тошпўлат Йўлдошев.\nАйни пайтда¸ минтақа таҳлилчилари Марказий Осиё ўлкаларида коррупцияга қарши чинакам кураш бошлаш давлат раҳбарларидан қатъият ва сиёсий ирода талаб этишини таъкидламоқдалар.\nКузатувчиларга кўра¸ минтақа раҳбарларининг коррупцияга қарши ҳақиқий кураш бошлаши улар учун ўзи ўтирган шохни кесиш бўлиши боис¸ Марказий Осиëда бундай кураш ҳақидаги мурожаат ва баëнотлар оғиздан нарига ўтмай қолаверади.


08:52 / 24.11.2017\nАвстралиянинг Янги Жанубий Уэльс штати раҳбарияти Сиднейнинг иккита бош стадиони – 2000 йилги ёзги Олимпиаданинг асосий спорт тадбирлари ўтказилган ANZ (Эй-эн-зи) ва шаҳар маркази яқинида жойлашган Allianz ("Эллайанз") стадионларини бузиб ташлашга қарор қилди. Бу ҳақда штат бош вазири Глэдис Бережиклян маълум қилган. Унинг айтишича, стадионлар ўрнида замонавий талабларга жавоб берувчи бошқа спорт иншоотлари барпо этилади.\n“Биз дунёнинг етакчи спорт клублари ва ижрочилари ўз ўйинлари ва шоулари учун айнан Янги Жанубий Уэльс ареналарини танлашларини истаймиз”, деб айтди Бережиклян. “Бунинг учун эса стадионларимиз замонавий ва томошабинлар учун шинам бўлиши лозим”, деб қўшимча қилган штат раҳбари.\n44 минг кишилик Allianz стадиони 1988 йилда ишга туширилган ҳамда кўплаб спорт турлари (футбол, регби, австралияча футбол) бўйича маҳаллий клублар учун уй майдони ҳисобланган. Бу стадион ўрнида янгисининг қурилиши ишлари кейинги йил бошланади ва 3 йил давом этади. Янги стадион ўз бағрига 45 минг кишини сиғдира олади.\nСиднейнинг ғарбий қисмида жойлашган ANZ стадиони эса Олимпиада арафасида 1999 йилда очилган ва ўшанда “Австралия стадиони” деб номланган. Унда энг оммавий спорт турлари бўйича миллий чемпионатларнинг финаллари ўтказиб келинган. Стадион 2019 йилдан демонтаж қилина бошланади. Унинг ўрнида қад ростлайдиган янги спорт иншооти 2022 йилда очилади. Янги стадион 75 минг кишини сиғдира олади. Бузилмоқчи бўлаётган стадион эса ўзига 83 минг кишини сиғдира олган. Бу стадионда 2000 йил 1 октябрда ёзги Олимпиаданинг ёпилиш маросими бўлиб ўтган. Ўшанда майдон умумий ҳисобда 114 714 минг спортчи ва томошабинларни сиғдира олган. Бу эса Олимпиадалар учун мутлақ рекорд кўрсаткич ҳисобланади.\nИккала стадионнинг бузилиши ва янгиларининг қурилиши учун кетадиган харажатлар 1,5 млрд. долларга баҳоланган. Охирги йиллар стадионларга йилига ўртача 3,5 млн. киши ташриф буюрган.


Тошкентда 16та янги светофор ўрнатилди\n07:19 / 17.08.2018\nТошкент шаҳар ИИББ томонидан йўлларда хавфсизликни ошириш ва ЙТҲ сонини камайтиришга қаратилган комплекс чора-тадбирлар ишлаб чиқилиб амалиётга жорий этилмоқда, деб хабар беради ИИББ ахборот хизмати.\nТошкент шаҳар ИИББ ЙҲХБ томонидан ҳозирга қадар шаҳар йўлларида:\n-754 та йўл белгилари ўрнатилди;\n-2021та йўл белгилари янгиларига алмаштирилди;\n-165 049 квадр метрга янги ётиқ йўл чизиқлари чизилди;\n-16та янги светофор ўрнатилди.\nХусусан, А.Қодирий ва М.Ганди кўчалари чорраҳасида, 25 ёшли Ж.Фарангиз ҳалок бўлган ЙТҲ содир бўлишидан икки ҳафта аввал светофор ўрнатиш тўғрисида кўрсатма берилганди, дейилади хабарда. Бу ҳақда Тошкент шаҳар ИИББ ЙҲХБ, шаҳар ҳокимлиги ва унинг қошидаги Йўл ҳаракатини тартибга солувчи техник воситаларни ўрнатиш ва эксплуатация қилиш департаменти ходимлари ОАВ вакилига маълум қилишган.\n“Қолаверса, битта светофорни ўрнатиш молиявий ва жисмоний омиллардан ташқари яна маълум вақтни талаб қилишини унутмаслик лозим. Лекин бу Тошкент шаҳар ИИББ ходимлари қўл қовуштириб ўтирибди, дегани эмас. ИИББ белгиланган топшириқ ва вазифаларнинг ижросини таъминлаш юзасидан тегишли чораларни кўриб келмоқда”, - деб хабар беради ИИББ.\nШу йилнинг 15 август куни Тошкент шаҳрида 16та янги йўл белгилари ўрнатилди, 27таси алмаштирилди, 2152 квадрат метрга ётиқ йўл чизиқлари чизилди.\nЙўлларда қоидабузарликларнинг олдини олиш, сонини камайтириш мақсадида ахборот-коммуникация технологиялари ва қоидабузарликларни автоматик тарзда қайд этувчи воситаларга ҳам урғу берилмоқда. Ушбу техник ускуналар ҳайдовчиларни қоидаларга амал қилишига катта ҳисса қўшиши табиий.\n“Бироқ йўл ҳаракати иштирокчиларининг қоидаларга амал қилиш маданиятини оширмасдан туриб, тўлақонли ижобий натижага эришиш мушкул. Афсуски орамизда қоидаларни бузиши билан фахрланадиган ҳайдовчилар ҳам бор. Бундайларни на жарима, на камера ва на светофор, ҳатто бирон кишини уриб юбориш эҳтимоли тўхтата олади. Интернетдаги ижтимоий тармоқларда эса бу каби қоидабузарларга оид кўплаб видеотасвирлар деярли ҳар куни кузатиш мумкин. Бу бошқаларга нисбатан ҳурматсизликдан бошқа нарса эмас, шундаймасми! Биз эса барчани йўл ҳаракати қоидаларига амал қилишга чақиришдан чарчамаймиз!” - дейилади ИИББ хабарида.


Ўзбек журналистларини ким ҳимоя қилади?\nШайбон Ўзбек журналистларининг ҳуқуқий ва ижтимоий ҳимояси умуман таъминланмагани масаласида маҳаллий қалам аҳли ва кузатувчилар фикри бир жойдан чиқмоқда.\nҚаери оғриётганини беморнинг ўзи билганидек, журналистларнинг нечоғлик ҳимоялангани ҳам уларнинг ўзларига кўпроқ маълум. Бу борада фикр юритган маҳаллий журналистлардан бири Абдураҳмон Ташанов оммавий ахборот воситалари вакиллари ҳам аҳолининг бошқа қатламлари сингари ҳимояга муҳтожлигини таъкидлади.\nМустақил кузатувчи Алимардон Аннаевнинг айтишича, ўзбек журналистлари, энг аввало, ҳуқуқий ҳимояга муҳтож. Чунки уларни ҳимоя қилувчи муайян ташкилот мавжуд эмас.\nҲуқуқшунос Бахтиёр Шоҳназаровнинг таъкидлашича, журналистлар ҳуқуқи биринчи галда ҳуқуқ-тартибот органлари томонидан бузилмоқда. Бу органлар вакиллари журналистларнинг фаолиятини чеклаш, дадил чиқишлар уюштирган қалам аҳлини таъқиб қилиш, айрим ҳолларда жиноят ишлари қўзғаш сиёсатини олиб бораётир.\nБунга мисол қилиб, яқиндагина 11 йилга озодликдан маҳрум этилган хоразмлик журналист Шоҳназар Ёрматовнинг тақдирини келтириш мумкин. Айрим маълумотларга қараганда, у айнан ҳуқуқ-тартибот органлари томонидан тўқиб чиқарилган айбловлар қурбони бўлган.\nАлбатта, муаммони ҳал қилиш учун, аввало, мана шу муаммога ечим топилишидан манфаатдор кучларнинг ўзи ҳаракат қилмоғи лозим. Модомики, журналистлар ҳимояга муҳтож экан, бу борада қалам аҳлининг ўзи ташаббус кўрсатиши керак, дейди кузатувчилар.\nА.Аннаевнинг таъкидлашича, журналистлар дилига ўрнашиб қолган қўрқув ҳисси уларни бундай ташаббуслар билан чиқишига имкон бермайди.\nҲуқуқшунос Б.Шоҳназаровнинг маълум қилишича, мамлакатда журналистлар ҳуқуқини ҳимоя қилиш бўйича айрим ҳаракатлар бошланган. Ҳатто, бўлажак ташкилот низоми тасдиқлаш учун Адлия вазирлигига ҳам тақдим этилган. Аммо шу жойга келиб бу борадаги барча ташаббус боши берк кўчага кириб қолган. Адлия вазирлиги мутасаддилари бу ташаббус ҳақида эшитишни ҳам истамади, дейди Б.Шоҳназаров.\n“Озодлик” мухбири мазкур масала юзасидан Ўзбекистон Республикаси Президент девонига мурожаат қилди. Президент девони матбуот хизмати вакили эса бу борада “Озодлик”нинг Тошкентдаги бюросида барча мутасадди раҳбарлар иштирокида очиқ мулоқот уюштиришни таклиф этди. Бу тадбирни ўтказиш вақти ҳозирча белгилангани йўқ.